text:
देशक सुदूर दक्षिण मे मैथिली साहित्यिक प्रतिनिधि
संस्था 'देसिल बयनाक' सातम वार्षिकोत्सव केंद्रीय विश्वविद्यालय, हैदराबादक स्कूल ऑफ़ ह्यूमैनिटीज़क सभागार मे दिनांक २९/११/२०१५ केँ संपन्न भेल ।
कार्यक्रमक श्रीगणेश मंचासीन अतिथिक हाथे दीप प्रज्वलन आ महाकवि विद्यापतिक प्रतिमा पर उपस्थित समस्त साहित्यप्रेमी द्वारा पुष्पांजलि सँ कयल गेल।तदोपरांत विदुषी द्वय श्रीमती अर्चना झा आ श्रीमती शारदा झा द्वारा गोसाउनिक गीत आ स्वागत गीतक कोकिल प्रस्तुति सँ समस्त सभागार मुग्ध भ' उठल, जकरा बाद उपस्थित विद्वान ओ साहित्यकार लोकनि महाकविक स्मृतिकेँ नमन करैत अपन-अपन व्यक्तव्य रखलनि। संस्थाक संयोजक/संस्थापक श्री दयानाथ झा अपन उद्गार आ आशीर्वचन मे नवतुरिया केँ आगु आबि अपन साहित्य आ संस्कृति केँ अक्षुन्न रखबाक विह्वल इक्षा सोझा रखलनि। दिल्ली सँ आयल विशिष्ट अतिथि श्री अरुणाभ सौरभ विद्यापति केँ मैथिलीक पहिल 'सेक्युलर' कवि घोषित करैत कहलनि जे विद्यापति मैथिलक लोकल परिवेश सँ उठल ग्लोबल हीरो छथि।ओ आगु विद्यापतिक समकालीन विश्वसाहित्य केर उद्धृत करैत ई सिद्ध कयल जो कोना विद्यापति साहित्याकाशक भोरुकबा तरेगन सन सदिखन विशिष्ट भ' एखन धरि प्रेरणाक दिव्य पुंज बनल रहलाह अछि।मुख्य अतिथि श्री बुद्धिनाथ झा अपन वक्तव्य मे विद्यापतिक अनुपम श्रृंगार शास्त्र पर प्रकाश दैत कहलाह जे मैथिल सबकिछु बिसरी जँ मात्र विद्यापति केर मोन राखैथ त' कहियो मैथिली केँ अनकर मुँह तकबाक प्रयोजन नहि हेतैन।श्री झा अपन पांडित्य-पूर्ण व्याख्यान मे महाकवि विद्यापतिक जिनगी सँ जुरल बहुत रास प्रसंग श्रोताक आगु रखलनि।हुनक कहब छलनि जे विद्येपति सँ प्रेरित भ' आनो आनो ठाम लोक साहित्यक उद्भव भेल अछि चाहे वो ओड़िशा होइ वा असम वा बंगाल।ओ कहलनि जे विद्यापतिक साहित्य एकटा एहन अएना अछि जाहि सँ विश्वसाहित्य खगता पड़ला पर एखनो अपन बगय ठीक करैत अछि।ओ रविन्द्रक कविता मे ,चैतन्यक नृत्य मे, उगनाक उन्माद मे, लखिमाक श्रृंगार मे आ शिवसिंहक कौशल मे एखनहु माथ पर ललका पाग पहिरने ,ललाट पर धप-धप त्रिपुण्ड कयने सद्यः अपन विद्यापति केँ मिथिलाक कण -कण मे बसल देखैत छथि।आगु संस्थाक नवनिर्वाचित महासचिव आ चर्चित युवा कवि श्री मनोज शांडिल्य संस्थाक साल भरि केँ पेटारी श्रोताक मध्य फोललनि । हुनक कथ्य मे संस्थाक गौरवबोध ई कहैत भेटल जे कोना देसिल बयना आँकुर सँ लत्ती बनि मैथिली साहित्य मे एकटा बेस चतरल, फूल आ बतिया सँ पाटल एकटा हिलसगर कनक लता सन अभरैत अछि।वो निवेदन करैत मैथिली पोथी कीनि क' पढ़बाक लेल कहला आ आ ताहि मादे SappyMart.com(मैथिली पोथीक पहिल आनलाइन स्टोर) क' उपयोगिताक सम्बन्ध मे सेहो उपस्थित जनसमुदाय केँ अवगत करौला। संस्थाक अध्यक्ष श्री चंदमोहन कर्ण अपन अध्यक्षीय भाषण मे सय प्रतिशत ईमानदार होइत समस्त सहियोगिक प्रति अपन विनम्र आभार प्रकट करैत संस्थाके आरो मौलिक आ उद्देश्यक प्रसांगिकताक मादे सदस्यक संख्या मे बृद्धिक बात रखलनि।संस्थाक उपाध्यक्ष डॉ. चंद्रशेखर झा अपन विलक्षण उद्घोषण सँ पहिल सत्र केँ विशेष प्रभावकारी बना अंत धरि राखल।पहिल सत्रक समाप्ति संस्थाक उपाध्यक्ष डॉ सुनील चौधरीक धन्यवाद ज्ञापन सँ भेल। तदुपरान्त भोजनावकाश आ पोथिक स्टॉल लग एकटा छोट सन मिथिलाक अनुभूति समस्त आगंतुक अतिथि के 'देसिल बयना'क मुक्त कंठ सँ प्रसंसा करबाक लेल बाध्य क' देलक।अहुना जखन मंच सँ साहित्य आब हेरायल सन लगैत अछि ताहि अन्हार मे मैथिलीक लेल ई बड्ड पैघ उपलब्धि छैक जे मात्र साहित्य ध' भरि दिन कार्यक्रम होइत अछि आ भोर सँ साँझ धरि श्रोता पूर्ण तन्मयता सँ ओहि मे रमल रहैत अछि। निश्चय देसिल बयना विद्यापतिक ओ अएना अछि जाहि मे आनो सँस्था सब देखि अपन बगय सँवारि सकैत अछि।एहि सत्रमे संस्था द्वारा प्रकाशित बहुचर्चित स्मारक पत्रिका 'देसिल बयना'क छठम अर्घ्यक विमोचन आमंत्रित अतिथिगण तथा संस्थाक पदाधिकारीगण द्वारा कयल गेल।
दोसर सत्र मे कवि गोष्ठी साहित्य अकादमी सँ पुरस्कृत जनवादी तेवर केँ 'खुदरंग' कवि अरुणाभ सौरभक अध्यक्षता मे भेल जाहि मे लगभग दू गाही कवि/कवियित्री लोकनि अपन अपन कविता पाठ केलनि।कविता पाठ केनिहायर मे अरुणाभ सौरभ,बुद्धिनाथ झा, मनोज शांडिल्य,मोहन मुरारी झा,विकाश झा,शारदा झा ,मीनाक्षी चौधरी, अर्चना झा, श्रीमती प्रेम चौधरी, संतकुमार मंडल 'जागृति', मनोजकुमार झा, शम्भुनाथ झा, जयचंद्र झा आदि रहथि।
दोसर सत्रक मुख्य आकर्षण श्री बुद्धिनाथ झा जी के कविता रहलनि जे अहि बातक पुष्टि करैत अछि जे एखनहुँ मैथिली मे श्रोताक अभाव नहि छैक जँ उत्कृष्ट मंचीय परम्पराक माँजल कवि समक्ष होइथ।कार्यक्रमक समापन संस्थाक उपाध्यक्ष डॉ अजित कुमार ठाकुरक धन्यवाद ज्ञापन सँ भेल।
समाद-
विकाश झा
हरलाखी, मधुबनी


c: text/html

text:
Saturday, June 28, 2014
किरदानी
किरदानी
रामरूप प्रसाद, जे छह मास पहिने लेबर कमिश्नर पदसँ सेवा-निवृत भेल छला, गाम एला। नव लोकक आगमनसँ गाममे चलह-पहल शुरू भेल। जेते मुँह तेते बोल, कियो बौआ भाय तँ कियो बौआ काका तँ कियो लाल बौआ कहि-कहि रामरूप प्रसादकेँ सम्बोधित करैत। धिया-पुताकेँ मतलबे कोन जे, के आएल के गेल। जुआन-जहानसँ लऽ कऽ चेतन-अधवेशू धरि अपन-अपन हाजरी दर्ज करबए पहुँच रहल छला। केना नै पहुँचितथि, गामक पहिल बेकती जे एते नमहर हाकिम छथि। किए बूझत जे हाकिमपना चलि गेलनि, खलिये रामरूप छथि। बेठेकानो आमक गाछपर गोला फेकि पाकल आम तोड़ने तँ अनठेकानो ने ठेकाने बनि जाइए, तहिना अपन गामक पूबपीठिया देखि जँ गौआँ रामरूप बाबूकेँ भेँट करए अबै छथि तँ अपन समाजिकताे ने निमाहि लइ छथि। जाबे धरि कमिश्नर साहैब काज करै जोकर छला ताबे धरि गाम दिस तकबे ने केलनि आ जखनि अथबल, श्रमहीन भऽ गेला तखनि गाम मन पड़लनि। गाम कि मन पड़ितनि मन पड़लनि पिताक पुश्तैनी भूमि। पुश्तैनी भूमि तँ हजारो लाखो अछि मुदा से नै, केते खेत आ ओकर केते मूल्य भेल। खैर, किछु हुअए मुदा स्वतंत्र देशक नागरिक होइक नाते एते तँ अधिकार सभकेँ अछिए जे जे मन फुड़ै, जेना मन फुड़ै तेना अपन सम्पतिक उपयोग करए। चाहे बेल रोपए आकि बगूर। मुदा एहनो की नै होइए जे अनकर गोरहा, चौमासकेँ बाँस-गाछ रोपि अछाह कऽ नष्ट करि देल जाइए?
चाह-पर-चाह, पान-पर-पान रामरूप बाबू दिससँ चलि रहल अछि, लोकक आवाजाही अछिए। लोको लाज तँ ओहने ने लाज भेल जेहेन वैदिक लाज होइए। ओना किछु गोटे जे भरि दिन रौद-वसातमे रहैए ओकर दुनियोँ तँ अँगने भरिक अछि, ओकरा आनसँ मतलबे कोन? जेतबे अँगना रहत तेतबे पथार पसारब। मुदा फुसन काका कमिश्नर साहैबसँ भेँट करए एला। फुसन काका गामक ओहेन लोक जिनका अदहा गामक लोक फुसियाह झुट्ठा कहै छन्हि तँ अदहा गामक लोक उचितवक्तो आ ठाँहि-पठाँहि बजनिहार सेहो तँ कहिते छन्हि। ई तँ अद्भुत खेल अछि जे एके गोटे दुनू केना? साल-दू-साल फुसन काका कमिश्नर साहैबसँ जेठे रहथि, मुदा जेठ-छोट उमेरेटासँ नै मानल जाइए दोसरो-तेसरो कारण छै, खैर जे छै। फुसन काका कमिश्नर साहैबक बगलेमे बैस पहिने तँ दोसर-तेसरक बात सुनलनि मुदा चाह पीला, पान खेला पछाति अपनो मुँह खोललनि। बजला-
“जुगो पछाति दुनू गोटे एकठाम भेलौं, सभ हरेलहा समए हेरा गेल। किम्हर-किम्हर उदए भेलै?”
कानून-कायदाक लोक रामरूप बाबू तँए शास्त्रीय भाषाक बोध नै। मुदा तैयो अपन बात रखैत बजला-
“अपन जे पाँचो बीघा चौमास अछि तइमे सागवानक खेती करब।”
कमिश्नर साहैबक बात सुनि फुसन कक्काक मन कड़कलनि। कड़कलनि ई जे दसे बीघा नकोर[1] जमीन गाममे अछि, तेहेन चौरियाह[2] गाम अछि जे केकरो घर छै तँ अगवास नै आ अगवास छै तँ गाछी-कलम नै, तैठामक खेतमे सागवानक खेती गाममे हएत! वन विभागकेँ बोनक जंगलेटा सुझै छै मंगल नै सुझै छै। दुनियाँक कोन एहेन उपजा अछि जेकरा मिथिलांचलक भूमि अंगीकार करैक शक्ति नै रखैए, मुदा ई तँ विचारणीय भेल। बर्खाक कटाउ होउ आकि बाढ़िक आकि वायु प्रदूशन, गाछ-बिरिछ तँ जरूरी अछिए। मुदा जैठामक गाछ फलो दइए, लकड़ीओ दइए, नीक आैक्सिजनो दइए तेकरा छोड़ि जे एकमुश्त पनरह बरख सम्पतिकेँ घेरावंदी कऽ लेब! तहूमे जेकर उपयोग अपना जिनगीमे नै!! मुदा बजला किछु ने। हड़ताली कर्मचारी जकाँ मुँहमे ताला झुलौने रहला, तरे-तर हूँहकारी भरैत रहला! चारूकात घुमा-घुमा मुड़ी डोलबैत रहला! मन किम्हरो, शक्ल-सूरत किम्हरो घूमि रहल छन्हि! समाज दिस नजरि पड़िते मन हुमड़लनि। हुमड़लनि ई जे समाजोकेँ की डोराडोरि छै जे डाँड़ सक्कत रहतै? बिनु डोराडोरिक समाज केम्हर कखनि ससरि जाएत तेकर कोनो ठेकान छै। नीक करू आकि अधला, किछु गोटे तँ संग पुरनिहार हेबे करता, जखनि समूह संग पुरनिहार तखनि समाजक जँ विरोधो अछि तँ समर्थनो तँ अछिए। समाजे पाबि ने कियो शक्तिशाली बनैए। भलहिं समाज जेहेन होइ। नमहर भेने नमहर आ छोट भेने छोट। तहिना नीकक बनने नीक आ अधलाक बनने अधला। मुदा लगले फुसन कक्काक मनमे उठलनि, एक तँ ओहिना पाइ-कौड़ीबला लोक रामरूप बाबू छथि, तैपर सरकारक बीच अपन हश्ती! बढ़ा-चढ़ा कऽ बजबे करता, अनेरे दसटा फलतुआ लोक संग देबे करतनि। गपे-सप्पमे विचार भेद भेने ने गारि-मारि अबैए, किए ने औत? फुसन कक्काक गुमी देखि रामरूप बुझलनि जे भरिसक विचार नीक लगलै। अपन विचारकेँ आरो मजगूती दैत बजला-
“एकटा बात बूझल अछि किने?”
‘एकटा बात’ सुनि फुसन काका चौंकला। चौंकैक कारण भेलनि जे गामक बात आकि बाहरक। मन गवाही देलकनि जे बाहरसँ मतलबे की आ गाममे रहै छी हम आ हमरे नै बूझल रहत। अह्लादित अतिथि जकाँ आँखि, भौ, मुँह बिहुसबैत पुछलखिन-
“से की?”
मुँह बाउल बच्चा जकाँ फुसन काकाकेँ बूझि चहरा दैत रामरूप बाबू कहलखिन-
“खाली अपने खेतीक टाक बात नै अछि, गामक जे कियो सागवानक खेती करए चाहता सभकेँ सरकारी अनुदान दिआ देबनि। हमहूँ ओही विभागसँ ने जुड़ल छी।”
जहिना तामस उठला पछाति बुधियार, गिलास भरि पानि पीब तामसकेँ दबैत अछि तहिना फुसन काका पानक खिल्ली बदलैत, रिसकेँ कम केलनि। मुदा पेटक वायु डिरियए लगलनि। डिरियए ई लगलनि जे जो रे अन्हरा लोक, अन्हरा गाम आ अन्हराएल अन्हरा...। कहू! जे मिथिलांचलक भूमि ओहन सक्कत-सक्कत गाछ-बिरिछकेँ पेटमे समेटने अछि जेकर तख्तामे बन्दूकक गोली नै छेद सकैए, ओहेन गाछ जे प्रकृतिक रंगक संग ओहन फल दइए जेकर तुलना कोनो आन भूमि नै कऽ सकैए, तैठाम जँ लोकक एहेन धारणा बनि जाए जे पनरह-बीस सालक खेती एक बेर पूजी लगौलासँ भऽ जाएत, बाँकी साल निगरानी भरि, तखनि खेतबलाक हाथमे पनरह-बीस बरख काज की रहल?
रामरूप बाबूक विचार सुनि फुसन काका जेना मनक लोकसँ आगू बढ़ि संकल्पित लोक पहुँच गेला। समाजकेँ अपन गाम-समाजक विचार अपना ढंगसँ करए पड़तै। मुदा से ओहिना करतै आकि समाजक नीक-अधलाक विचार करैत करत। कोन गाम एहेन अछि जइमे शिक्षाक मदमे गैर सरकारीसँ लऽ कऽ सरकारी धरि करोड़ोमे नै चलि रहल अछि, मुदा शिक्षाक स्तर की अछि...। अकछैत मन फुसन काकाकेँ विचार देलकनि-
“कियो कीमती हरिअर-सुखाएल तरकारी बूझि अपना खेतमे सांगरीए लगा लेत तँ लगा लिअ! मुदा अपन की हएत से विचार करैत करह!”
उठैत-उठैत फुसन काका बजला-
“अखनि रहब किने?”
फुसन कक्काक मोनक बात जे होउ, मुदा रामरूप बाबू बजला-
“जेना अहाँ सभ रहए देब, तहिना ने रहब?”
सभ बातक जवाब टटके नीक नै होइ छै। चुपे-चाप फुसन काका विदा भेला। मुदा मन कहलकनि-
“एहेन किरदानी आकि किरदानी केनिहारक बास समाजमे उचित नै...!”
गामक ओहेन परिवारमे रामरूप प्रसादक जनम भेल छेलनि जेकरा समाजमे सुभ्यस्त मानल जाइ छेलै। पनरह बीघासँ ऊपर जमीन, पिता मेहनती किसान, कहियो परिवार चलबैमे खाँच नै भेलनि। तैसंग समाजमे पैंचो-पालट करिते छला। गाममे स्कूल नै रहने रामरूप ममहरेमे रहि मिड्ल पास केलक। मिड्ल पास केला पछाति होस्टलक खर्च पिता दिअ लगलखिन। आन विद्यार्थी जकाँ रामरूपकेँ कहियो ने भेलनि जे कोर्सक किताव नै अछि आकि फीसक दुआरे परीछे छूटि गेल। मैट्रिक पास केला पछाति पिताकेँ अपन हाथक मेहनति कएल पाइक मोल लालमे देखलनि। एते तँ बात अछिए जे पितोकेँ कहियो हाँट-दबार करैक मौका रामरूपक प्रति नै भेटलनि। कहियो कानमे भनक नै लगलनि जे आन-आन जकाँ ताड़ी-दारू करैए। तैसंग साले-साल पासक फल सुनि मनमे गदगदी चढ़िते गेलनि। काैलेजमे नाओं लिखबैक प्रश्न जखनि रामरूपकेँ उठलनि तखनि पिता स्पष्ट कहि देलखिन-
“ऐ धनकेँ जेते चला-बना पुरा सकब तेते तँ पुरेबे करब मुदा जखनि नै पूरत तखनि खेतो-पथार तँ अछिए, मुदा जँ तोहर िवचार आगू बढ़ैक छह तइमे नै रोकबह। अखने तोरा समए छह, पछाति जखनि घर-परिवारमे ओझरेबऽ तखनि एहेन समए थोड़े भेटतऽ से नै तँ अनुकूल समए छह हमर खर्च तोहर पढ़ाइ।”
बी.ए. पास केला पछाति देश स्तरक तँ नै मुदा राज स्तरक प्रतियोगिता परीछा रामरूप जरूर पास केलनि। जइसँ समैक अनुकूलता पबैत कमिश्नर भऽ रिटायर केलनि। जाबे तक नोकरी केलनि ताबे तक गाम बिसरि गेल छला मुदा काजसँ पलखति भेने, सेवा निवृति भेने आब गाम मन पड़लनि! मन पड़लनि पिताक चास-बास। ओना समाजो, परिवारो आ पितोक देल जिनगीक साइयो-हजारो धरोहर सम्पति अछि मुदा ऐठाम से नै। पितोकेँ पूर्वजक देल आ अपन अरजल खेते-पथार भरि अछि। समए किछु होउ, मुदा एहनो परिवारक कमी मिथिलाक पेटमे नै अछि, आ ओकरा नकारलो नहियेँ जा सकैए, जे पुर्खाक देल सम्पतिकेँ, खेत-पथारकेँ लाड़ि-चारि अपन जिनगी निमाहैत ओइ सम्पतिकेँ अमानत रखि अगिला पीढ़ीकेँ बिनु कहनौं-सुननौं सुमझबैत आएल अछि। तहिना रामरूपो बाबूकेँ अपन पिताक चास-बासपर नजरि पड़लनि।
जेठ मासक सौझुका झकासक पछाति पूर्बाक लहकीमे ओसारपर बैस पटनेसँ गामक आनन्द रामरूप बाबू लइ छला। तही बीच चाहक कप नेने पत्नी-कादम्बरी पहुँचलनि। ओना आँखिक टकटकी रहनि मुदा ज्योति विहीन। पत्नीकेँ नै देखि पौलनि। मुदा कादम्बरी बुझैत जे िकम्हरो मन भँसि गेल छन्हि। कप बढ़बैत बजली-
“चाह पीब लिअ, भक टूटि जाएत।”
कहि बगलेक कुरसीपर बैस अपनो चाह पीबए लगली। चाहक चुस्की लैत रामरूप बाबू बजला-
“गाममे बहुत सम्पति अछि ओकर उपयोग केना करी तैबीच नजरि घूसिए ने रहल अछि।”
बहुतो एहेन तँ छथिए जिनका ठोरेपर बरी पकै छन्हि। प्रश्न पूरल आकि नै पूरल, उत्तर पहिने दऽ देता। भलहिं उत्तर नूनगर भेल आकि कड़ू आकि मीठनोन! तेकर चिन्ता नै। तहिना कादम्बरीओ छथि। केना नै रहती? अर्थशास्त्री पिताक बेटीक संग अपनो- कादम्बरी- आनर्सक संग एम.ए. अर्थशास्त्रेसँ केने छथि! बजली-
“आइक पूजीमे करोड़ोक सम्पति अछि, बेचि कऽ बैंकमे जमा कऽ लिअ, लाखोमे आमदनी बढ़ि जाएत।”
गरूड़ जहिना कागभुसुण्डीक बात धियानसँ सुनैत तहिना रामरूप बाबू पत्नीक बात सुनला। मुँहमे तँ ताला लगौने रहला मुदा भीतरे-भीतर मन हौंड़ए लगलनि। अपन नोकरीक जिनगी मन पड़लनि, जिनगी भरि पाइए हँसोंथलौं, जइसँ पटना सन शहरमे दस कट्ठाक घराड़ीमे तीन मंजिला मकान बनेलौं, पेन्शन भेटैए, बैंकोमे अछिए! तखनि जँ बाप-दादाक देल जमीन बेचि समाजसँ नाक कटाएब, ई हमरा सन लोक लेल केते उचित हएत? बच्चाक महिरम जेना माए-बाप बुझैए तहिना ने खेतो अरजनिहार खेतक बुझै छै। की केकरो दस कट्ठाक चौमास पूर्वज अहीले देलनि जे बेटा, बेचि कऽ बैंकमे रखि लिहऽ जे खूब सुइद हेतह। आकि ओ बारहो मासक कामधेनु बूझि देलनि? मुदा आइक बहरबैयाक जे रूप-रंग कहिऔ आकि नव कृषक संस्कृति पकड़ि लेलक अछि आेइसँ उपजा-वाड़ीक रूप की वएह रहत? ने राधाकेँ नअ मन घी हेतनि आ ने राधा नचती। ने गाछमे डारि हएत आ ने कियो मचकी झूलता। मन हुमड़लनि, पत्नीक पैत्रिक सम्पति नै छियनि- पैत्रिक सम्पतिक माने पारिवारिक विचारधारा- ओ अपन छी ओकर रक्छा के करत? नै! पत्नीक विचार नै सुनबनि। कोनो परिस्थितिमे खेत नै बेचब। विचारक दृढ़ता मुँह फोड़ि निकललनि-
“बाप दादाक मान-सम्मानसँ जुड़ल जमीन अछि, ओकर उपयोग केना हएत, ई विचारणीय भेल।”
अखनि धरिक जिनगीमे रामरूप बाबू पत्नीक विचारकेँ अङेज नेने छला। सेहो ओहिना नै, हुकुमदारी करैत-करैत एहेन मोड़ बनल जाइमे दुनू बेकती निर्णए केलनि जे दरमाहा पत्नीक हाथ जेतनि आ ओ घर चलौती। जइसँ जेना पुरुखक कलंक उठैए जे फल्लाँ फल्लाँ ठाम, से तँ झूठ भाइए जाएत। अँगने नै तँ राधा नचती केतए? मुदा ऊपरफटकी आमदनी तँ बिनु आड़ि-मेड़क होइए, ओ केना हिसाबमे औत? ओना, अइले घोंघौज दुनूक बीच भेलनि, मुदा ओ परिवारक हिसाबसँ बाहर रहल। मुदा ओकरा केना कामयावी बनाबी यएह ने भेल बुधियारी। जहिना कादम्बरीक मन छेलनि जे पतिक सोलहन्नी कमाइ हाथ आबए, सएह भेबो केलनि। जे निर्णयक पछाति रामरूप बाबू मासे-मासे चेक पत्नीक हाथ दैत रहलखिन। तइसँ एते तँ भेबे केलनि जे मछट्टा जाइक जरूरति नै पड़लनि। नून-सँ-हरदी तकक भार कादम्बरीएपर रहलनि। जइसँ कादम्बरीओ अपनाकेँ बेरोजगार नहियेँ मानैत। ओना कादम्बरी पतिक आदमनीकेँ ओइ थर्मामीटरसँ नपैत जइसँ छह बजे साँझसँ बारह-एक बजे रातिमे थाकल-मारल अबैक कारण की? नोकरीक डियूटी दिनका छन्हि, तखनि? मुदा लगले मन मुड़ि जान्हि। मुड़ि ई जान्हि जे अपनो देह भरिक स्वंत्रताक अधिकार जँ पुरुखकेँ नै भेटए, तँ पुरुखपना केतए औत? मुदा तैयो एते तँ इमानदारी रामरूप रखिते छथि किने जे आमदनीकेँ छिड़िअबै नै छथि, किछु-ने-किछु मोटगर काज तँ सम्हारिए लइ छथि। पटना सन शहरमे दस कट्ठा घराड़ीक बीच तीन मंजिला मकान तँ हुनके कमाइक छियनि आकि कियो दोसर देलकनि। अनेरे झूठ-फूसक गपक नाङरि पकड़ैले बौआएब। ओना दुनू परानीक बीच खौटका बनियेँ गेल। रामरूप बाबूक विचार जैठाम छन्हि तइसँ कादम्बरीक विचार हटल रहबे कएल। जमीनक नीक उपयोग भेने ने सम्पतिक नीक सुख भेटै छै। जँ ओकर उपयोगे ने हएत तँ माटिक धरती माटि छोड़ि सोनाक थोड़े भऽ जाएत। हँ, उपयोग केला पछाति माटिओ सोना बनै छै। तैठाम कादम्बरीक हटल विचार ई जे खेत बेचि बैंकमे रखने निश्चित आमदनीपर पहुँच जाएब तइ हिसाबसँ परिवार चलत। ने हाथ मैल आ ने पएर मैल हएत। धारक महार टुटिते दू तरहक धारा निरमित भाइए जाइए। एक जे मुख्यधारा ओकर जगह बना पेटमे समटैए तँ दोसरो एहेन अछिए जे अपना धारामे आरो धफार पैदा कऽ दाेसर दिस रेड़ैए। ओना अखनि धरि दुनू परानी- पति-पत्नी-क बीच केतेको दिन एहेन प्रश्नपर मतभेद होइत रहलनि। समझौतौ होइत रहलनि, मुदा कादम्बरीक आइक प्रश्न रामरूप बाबूकेँ किछु दोसर दिशामे मोड़ि देलकनि। रंग-बिरंगक प्रश्न मनमे उचड़ए लगलनि। की अपन समाज टूटि गेल? आ की अपन जिनगी टूटि गेल? एकरा की मानल जाए? माए-बापक सेवा इतिहास-शास्त्र पुराणक पन्ना पाछू पड़ि गेल? ऐ उमेरमे केकर आशा...? विचारमे मोड़ एलनि। एक तँ ओहिना दुनियासँ हटल छी तैपर जँ दुनू बेक्तीओ हटि-हटि रहब सेहो नीक नै। विहुँसैत रामरूप बाबू पत्नीकेँ बौसैत बजला-
“अनेरे छोट-छीन बातक पाछू बेसी पड़ब नीक नै।”
पतिक सह पबिते कादम्बरी छिड़िआइत बजली-
“ओही दिनसँ अहाँकेँ जनै छी जइ दिन बात काटि देलौं!”
जहिना छिड़ियाइत बातकेँ समेटल जाइत तहिना पत्नीकेँ समटैत रामरूप बाबू बजला-
“सभ दिन तँ महल्लाक सभ सेवा निवृति भेल लोक एक घंटा-दू घंटा एकठाम बैसिते छी, तही बीचमे किए ने विचारि लेब। अनेरे किए हम बधुआएब आकि अहीं बधुआएब।”
पतिक विचार कादम्बरीकेँ नीक लगलनि। नीकक कारण जे कादम्बरीक लड़-जड़क बाहुल्य, तँए अपन पक्ष मजगूत होइत देखलनि तेतबे नै देखलनि तैसंग ईहो देखलनि जे पति-पत्नी माने पुरुष-नारीक बीच अदौसँ किछु-ने-किछु वैचारिक मन-भेद होइत आबि रहल आ होइत रहत, मुदा फेर केना सम्बन्ध बनल रहल? हारल-थाकल-मारल बटोही जकाँ पतिक बगे-वाणि कादम्बरीकेँ बूझि पड़लनि। जीतल पति-पत्नी तँ ओ ने जे अपन आ अपन परिवारक कोनो समस्या दोसराक बीच नै रखि दुनू मिलि समाधान करैत दौड़ैत जिनगी बितबैत मृत्युक धाराकेँ कूदि कऽ टपि जाएत? मुदा से तँ नै भेल! ओझराइत बाटक बात देखि कादम्बरी बजली-
“सभसँ बड़ौ समाज। भने अपन बात विचारैले रखि हुनको सबहक विचार देखबनि, नीको बूझि पड़त आ अधलो, जे नीक हएत ओकरा पकड़ि लेब, जे अधला बूझि पड़त ओकरा छोड़ि देबै। सएह ने? तइले जँ दुनू संगीओ-साथीमे मुँह फुलौने रहब, सेहो नीक नै। दुनियाँक इतिहास गबाही अछि जे विषम परिस्थितिमे पुरुखो आ महिलो एक दाेसराक संग छोड़ने अछि। मुदा एहेन पौराणिक गल्ती अपना जिनगीमे नै उतरए देब। लगभग चालीस बरख पूर्ब जहिना हाथ पकड़ा-पकड़ी केने एलौं, तहिना पकड़ने चलब।”
पत्नीक विचार रामरूप बाबूक घोर-मट्ठा भेल मनकेँ जेना फरिछाएल पीबै जोकर पानि बना देलकनि। बजला किछु ने। मुदा आँखि जरूर अँखिआ लेलकनि। अँखिआ ई लेलकनि जे नीक भविस दिस अपनाकेँ बढ़बए चाहि रहली अछि। रामरूप बाबूक आँखि-मे-आँखि मीलिते जेना कादम्बरीकेँ बूझि पड़लनि जे भरिसक पति अगिला काज दिस बढ़ैले कहि रहला अछि। काजे ने बोलीकेँ बिलमबै छै। जँ से नै हएत तँ काजे बिगड़ि जाएत! आ जखने काज बिगड़त आकि अनधुन गरिऔनाइ शुरू करत! तइसँ नीक जे रौतुका भोजनक ओरियानमे किए ने लगि जाइ। पति लगसँ उठि कादम्बरी भनसाघर तँ विदा भऽ गेली मुदा मनक दोसर खरी उचरि गेलनि। उचरि ई गेलनि जे अखनि तक कहियो ओहेन भोजन नै केलौं जेहेन मनुखक हेबा चाही। पढ़ल-लिखल परिवार रहितो कहाँ कहियो ऐपर विचार केलौं! एक भोजन श्रमक पूर्ब होइए दोसर अंतक पछाति, जखनि लोक अराम करए जाइ छथि। गरिष्ठ पाक जेते अरामक अवस्थामे हेतै ओते काजक अवस्थामे थोड़े हेतै? मुदा ईहो केना मानल जाए जे सबहक दिन आकि सबहक राति एके रंग होइ छै। चौकाक बटलोहीक एक डेग पाछूए हटल कादम्बरी ठाढ़, मुदा विचारतंत्र तेते सक्रिय जे सभ अंग शिथिल पड़ि गेलनि। नजरि टकटकी जकाँ बनि गेलनि।
दुनू परानीक बीच तीन दिन पछातिक समए बनल जे सभकेँ पूर्ब जानकारी देला पछाति विचारि लेब। तैबीच हुनको सभकेँ समए भेटतनि आ ऐबोक जानकारी रहबे करतनि। अपनो ओइ हिसाबसँ तैयारी करब।
दाेसर दिन जेना कादम्बरीकेँ पानि चढ़ि गेलनि। मलेटरी जकाँ समैपर नीन तोड़लनि। केना ने तोड़ितथि? भोरुका बसंती-वयार केकरा नै बजारि छातीपर बैसए चाहैए। मुदा एहनो तँ लोक छथिए जे नीनकेँ तोड़ै छथि। जँ नीन अपने नै टुटए चाहैत तँ ओकरा तोड़लो जाइए। कादम्बरीओ नीनकेँ तोड़लनि।
समैपर उठि अपन सभ जवाबदेहीक काज सम्हारि बैसारक बीचक योजना बनबए लगली। चारि बजे सौझुका समए अछि। चौबीसो घंटामे सभसँ नीक समए, नीकक माने विचारक अनुकूल मौसम। भोजनो तँ वएह ने नीक जे मौसमक अनुकूल हुअए। जँ से नै आ चैत-बैशाखमे नवका दालि खाएब तँ पेट हरहरेबे, गरगरेबे, पड़पड़ेबे, झड़झड़ेबे करत! मुदा जँ अपनो भोजनक विचार मनुख नै करत तँ नै करह। कोइ काहू मगन कोइ काहू! अपन करनी अपन धरनी अपन मरनी हेतै आकि अनकर? नीक हएत जे ओहेन भोजनक तैयारी करी जे सभकेँ सुपाच्य होन्हि। कादम्बरीक मन मानि गेलनि जे नीक विचार बुधि देलक। मुदा लगले दोसर जोरसँ धक्का दैत कहलकनि-
“सुपाच्च तँ वएह ने जे शरीर पचबए? आकि सुपाच्च बौस? जँ सुपाच्च पदार्थ सुपाच्च तँ केकरो काँच दूध पचै छै आ केकरो नै पचै छै! केकरो गर्म दूध पचै छै आ केकरो नै पचै छै! तखनि?”
कादम्बरीक मन फेर दोसर घुरछीमे ओझरा गेलनि। एक तँ अदहे मुट्ठी टीक लोक रखैए, तहूमे जँ दसटा चिड़चिड़ी घोंसिआ जाउ तँ टीक खोलिते-खोलिते नोंचा जाएत आकि एकेबेर जड़िएसँ कटा कातमे भऽ जाएत? तैपर सँ पुछबै जे तोरा अपसियाँत भेने हमरा की? से जेहेन हएत तहिना कादम्बरीक मनमे पनपल। पनपल ई जे जिनका जे सुपाच्य होइ छन्हि, माने सभ दिन खाइ छथि, हुनका लेल वएह पाक नीक हएत। एकमुँहरी विचार होइते फेर मन घुड़ियेलनि। घुड़ियेलनि जे जँ कोनो नीक बौस बनि जाए जे किनको नहियोँ नीक भेने मन घूमि जान्हि तखनि की कहबनि जे अहाँले नै तैयार छी? मन ठमकलनि। ठमकिते नियारली जे बेकता-बेकतीक विचारानुकूल पाकक ओरियान कऽ लेब। पेट तँ जंजाल छीहे ने! जँ से नै तँ हजार रसगुल्ला आ बीस किलोक रेहुक पेट जे बनौता हुनका लेल किए ने जंजाल छी। भोजनक सूची तैयार होइते कादम्बरी खोज-भाँज लगबए निकलबे करती जे किनका लेल की नीक। तहूमे समए लगबे करत। गप्पोकेँ कि नाङरि होइ छै, ओकरा कि लोकक देह जकाँ आँखिक निच्चाँ मुँह आकि दुबगली कान आकि मुँहक निच्चाँ पेट जोड़ैक काज छै आकि कैलाशसँ मानसरोवर आकि मानसरोवरसँ गंगोत्री.., ओकरा तँ सौंसे दुनियाँ देखैक विचार होइ छै। जँ से नै तँ ऐ प्रश्नक उत्तर कथी जे ‘अहाँक दुनियाँ केहेन? तँ अपना सन।’
रामरूप बाबूकेँ खाइ-पीऐक धनियेँ-फिकिर नै। तेकर कारण अछि जे शुरूहेसँ अपन दरमाहा पत्नीकेँ सुमझा पाक-साफ भऽ गेल छला। से नीके छेलनि। नीक ई छेलनि जे पत्नी जेते अपन भाएकेँ प्रेमसँ भोजन करबै छथि तेते पतिक भाइओक संग। तइसँ नीक जे ऐ बरहबर्खा रोगसँ छुट्टीए लऽ लेब नीक। तँए मन खुशी, किए कियो कहता फल्लाँ बाबू भरि पेट खाइओले ने देलनि आकि अमुख वस्तु बनबैक लूरिए ने छेलनि! किएक तँ मनुखेक मुँह छिऐ। बेटा बेरमे राजा छी आ बेटी बेर भीखमंगा!
समैसँ पूर्ब कादम्बरी अपन विचार तीन बेर सभकेँ डेरे-डेरे पहुँच सुना चुकल छेली। मुदा रामरूप बाबू चुपे रहला। चुपे ऐ दुआरे रहला जे नव प्रश्न उठत, नव दिशा विचारैक प्रश्न हएत ओ तँ अपन अनुभवक संग समैसँ रस्ता मिलबैत आगू बढ़त। जँ से नै तँ समचीन[3] केना हएत। अोना अपनो मन ओतए ठाढ़ भऽ अगिला जिनगीक बाटक दिशा ताकि रहल छेलनि, जँ से नै तकता तँ आनक जिनगीकेँ जहिना अपने बुझै छथि तहिना ने आनो बुझतनि। सभ अपन मनक मालिक छी। सबहक अपन मन ओतए चढ़ि कुचड़ैए जे, भाय, दुनियाँमे सभसँ बेसी बुधियार, सभसँ बेसी इज्जतदार छियौ, टिटही जकाँ हमरेपर अकास टिकल अछि...। तहिना कि दोसराक मन पाँखि लगा उड़ि नै कुचड़त जे हमहँू छी। तखनि ओइ कुचड़ा-कुचड़ीमे अनघोल हएत की नै? तइसँ नीक ने जे मुँहमे ताला लगा रहब। अनेरे मन बौअबै छी। भाय, जेकर माए-बाप मरत ओकरा जँ नीन पकड़ि लइ वा ओङहए लगए तखनि दाेसराक गति की हेतै। मुइला पछाति होउ आकि जनमला पछाति, ओकर जे अगिला प्रक्रिया छै ओ तँ अपने करए पड़ै छै।
चारि बजिते सभ आमंत्रितजन पहुँचला। मुदा बैसैमे फेड़-फाड़ भेल। फेड़-फाड़ ई जे आन दिन जेना अबैत गेला बैसैत गेला से नै भेल। अपन-अपन गर अँटकारि-अँटकारि जोड़ लगि-लगि बैसला। मैनेजर साहैब जे बैंकसँ सेवा निवृति भेल छथि, तिनका आ डाक्टर साहैबकेँ खूब पटै छन्हि, जँ दुनूकेँ समए भेटनि तँ भरि-भरि राति सौन जकाँ विद-विदाइते रहि जेता। मुदा जैठाम सभ दौग कऽ आगाँ बढ़ए चाहैए तैठाम मैनेजर साहैब आकि डाक्टर साहैब छूटि जाथि सेहो तँ नीक नहियेँ। जहिना डाक्टर साहैब मैनेजर साहैब लग बैसला तहिना सेवा निवृति इंजीनियर साहैब डायरेक्टर साहैब लग बैसला। फैक्ट्रीक डायरेक्टर साहैब सेहो सेवा निवृति छथि। दुनूक विचारक विनियम अपन रहनि, तँए बेसी हेम-छेम छन्हि। चाह उसरैत-उसरैत पान चलए लगल, मुदा पानक पछाति जे परसल जाइए ओ अनका मुहेँ परसल जाएत आकि अपना मुहेँ। जेम्हर पान परसा गेल ओम्हरसँ प्रश्न उठल-
“की बात छिऐ यौ रामरूप बाबू?”
प्रश्न उठौलनि डाक्टर साहैब। ओना डाक्टर साहैब बजैमे फड़कोर छथिए, नजरिए तेहेन छन्हि जे लगले कोनो बातकेँ पकड़ि, सामाजिक-पारिवारिक कोनो समस्याकेँ शरीरक रोगे जकाँ एक्स-रे करा मेडीसीन आकि सर्जरीक दुनू विचार ठाँहि-पठाँहि दऽ दइ छथिन। ओना सभ दिन लोकक बीच रहै छथि, अखनो अपनाकेँ अथबल नै बूझि रहला अछि, भलहिं नव तकनीकक मारिक चोट किए ने जिनगीकेँ धकियबैत होन्हि। खैर, जे छन्हि ओ तँ हुनकर बेक्तीगत छियनि। ओना काने-कान बीआ-बान कादम्बरी काइए चुकल छेली, मुदा अपन जिम्माक आ गरिमाक मेनटेन करब छन्हिहेँ।
चौमास जकाँ चौकियाएल विचार रामरूप बाबूक रहबे करनि, बजला-
“गाममे पिता जीक अमलदारीमे पनरह बीघा जमीन छल, हुनका जीविते नोकरी भेल। हम नोकरी दिस बढ़ि गेलौं। बाबू खेतीएपर अँटैक गेला। दुनू परिवार दू दिस भऽ गेल। चारि पाँच बर्खक पछाति, आगू-ए-पाछू दुनूक मृत्यु भऽ गेलनि, किरिया-कर्म भेला पछाति जे गाम छोड़लौं, से छोड़नै छी।”
रामरूप बाबूक नमहर प्रश्न। दू जिनगीक प्रश्न, एक किसानीक दोसर नोकरिहाराक। तहूमे दुनू लग लगाउ नै, सोलहन्नी नवक शुरूआत। सबहक मन ठमकलनि। अपन जिनगीमे भेल घटना आ बिनु भेल घटनाक दू थर्मामीटर होइ छै। जिनगीक प्रश्न छी, तँए सभ सबहक मुहोँ देखैत आ आगू सुनैक प्रतिक्षो करैत। ओना कादम्बरीक मन प्रश्नक उत्तर दइले चटपटाइत रहनि। कारणो छल दुनू परानीक बीच उठल दू दिशाक बाट। मुदा पनचैतीओ तँ पनचैती छिऐ, ओहिना पनचैती आ पर-पनचैतीक चलनि समाज पकड़लक आकि खूब नीक जकाँ जोति-कोरि, गोला फोड़ि चिक्कन बनबैले पकड़लक। पनचैती आकि पर-पनचैती ओहिना थोड़े उठि कऽ ठाढ़ भेल। ओहिना कोनो चीज सोझहे ठाढ़ होइए आकि ओकरा ठाढ़ रहैक गर बनौला पछाति होइए। तँए पनचैतीओक ठाढ़ होइक अपन गर छै। पहिने पहिल पक्ष अपन विचार रखता, ओइ विचारकेँ पंचवेदीमे वेदसँ नहाएल-धोअल जाएत तेकरा पछाति ने दोसर पक्षक विचार, विचारमे औत? जँ से नै आनब आ पनचैतीकेँ निर्णए तक नै पहुँचऽ देबै तखनि विचारक उलंघनक दोषी के हएत। तहूमे परिवारक दुनू परानीक बीचक छी, पतिक प्रति अपन अशिष्टता सोझहाँ आबि जाएत। तइसँ नीक जे डाक्टर किसुन भायकेँ कहिए देने छियनि तँए हुनके इशारा कऽ दियनि। कादम्बरी सएह केलक। मुदा डाक्टर साहैब अपन विचारमे डुमल रहथि। चारि भाँइक पिताक भैयारीमे विचारक भिन्नता परिवारकेँ मटिया-मेट कऽ चौकिया देलक। तँए कोनो परिवारक प्रश्न छी, बिनु बजने दोखीओ तँ नहियेँ हएब। बेर-बेर कादम्बरीक इशारा डाक्टर साहैब देख-देख अनठबैत रहला। डाक्टरो साहैब छह-पाँचक कमाइ नै केलनि। कियो कम्पनी उपहार देलकनि, तेतबे धरि। तँए सोझ विचार जे, भाय जे नै बुझिऐ तेकरा लगले किए ने मानि लिऔ। जे कोट-कचहरीक केस जकाँ पचास-पचास बरख रगड़ैत रहिऔ। तइसँ केकर नीक हएत। लोको रगड़ाएत सरकारो घँसाएत। चुपा-चुपी देखि इंजीनियर साहैब बजला-
“सबसँ पहिने दियाद-वादक भाँज लगबए पड़त, गाममे रहनिहार भलहिं मारि-दंगा कऽ बलजोरीओ कऽ सकैए मुदा जे बाहरसँ गौआँ बीच जेता हुनका तँ नापि-जोखि कऽ जाएब नीक हेतनि। अपन सुपत केते जमीन बँचल छन्हि, ओ बिना बुझने केना किछु करता।”
इंजीनियर साहैब अपने गामक भगौआ भेल छला। मुदा से अपने गल्तीसँ। जखनि घर बनबैक झोंक चढ़लनि, तखनि अपन पैत्रिक घराड़ी दियाद-वादक हाथे बेचि लेलनि। ओना देलखिन परिवारेकेँ, इज्जत तँ रखलनि, मुदा जखनि अपन रहैक मिथिलांचलक बास बेचि लेलनि, जेकरा कखनो नीक नै कहल जा सकैए आ जखनि पाइ-कौड़ी जोर मारलकनि तखनि गाम मन पड़लनि। मनसूबा यहए जे बेसीए कऽ कीनि लेब मुदा जिनगी भरिक समीक्षा केला पछाति जे इंजीनियर साहैबक किरदानीक समीक्षा समाज आकि दियान-वाद केलनि तँ ऐठाम आबि अँटैक गेला जे इंजीनियर साहैबसँ केकरा की लाभ भेल? तँ किछु ने! तखनि पढ़ल-लिखल आ बिनु पढ़ल-लिखलमे की अन्तर भेल, मुरुखोसँ मुरुखपने केलनि। एकमुट्ठी भोजन करा कियो भूखलकेँ तृप्त बुझैत मुदा जिनगीक भूखक तृप्तिता बिना जिनगी ठाढ़ भेने नै होइ छै। जीवन बनबैक लूरि इंजीनियर साहैबकेँ, मुदा कहाँ एको परिवार गढ़ि सकला! ई बात दियाद-वादक मन मानि नेने छेलनि। केतबो नाङरि पट-पटा कऽ रहि गेला दियाद-वाद ओइ घराड़ीपर नहियेँ आबए देलकनि।
कियो अपने बेथे बेथाएल तँ कियो जमीनकेँ जंजाल बूझि ओकरा भीर जेबो ने करै छथि। चुप-चुपी देखि कादम्बरीक मन भीतरे-भीतर खौंझाइत रहनि जे नीमकहराम सभ भऽ गेल। केहेन कऽ बुझा-सुझा कहबो केलियनि आ खुएबो-पीएबो केलियनि। मुदा कियो पीठपोहू हुअ नै चाहैए। पाशा बदलैत बजली-
“एके काज लेल बेर-बेर बैसार करब नीक नै हएत। तँए...?”
कादम्बरीक प्रश्नमे पुछड़ी जोड़ि मैनेजर साहैब बजला-
“मानि गेलौं जे पनरह बीघा छेलनि, तइमे नै सोलहन्नी तँ अठन्नीओ मानि लिअ। अदहो तँ साढ़े सात बीघा बँचबे कएल हेतनि। मुदा साफे नै बँचलनि सेहो तँ नहियेँ कहल जा सकैए।”
मैनेजर साहैबक मन बैंकक सुइद दिस भगैत जे छबे मासमे जखनि सुइद मुइर भऽ चलए लगै छै, तखनि लाखक पूजी पानिमे दहलाइए।
मैनेजर साहैबक बोल इंजीनियर साहैबकेँ नीक नै लगलनि। नीको केना लगितनि, मन गवाही दैत रहनि जे जहिना छोटका-बड़का साइओ पार्ट मिला मशीन गढ़ल जाइए तहिना तँ परिवारो छी। तँए, अपन प्रश्नपर अड़ान दैते बूझि पड़लनि जे साइकिलक भौलटू जकाँ गरदनियेँ लगसँ परिवार कटि गेल अछि। कहू जे केहेन लीला छी जे एक माए-बापक सन्तान, बेटा-बेटी भेने केना सम्पतिक अधिकारी आ नै अधिकारीक अधिकार अछि। तेतबे किए, जँ पाँच या सात भाँइक भैयारी छी तँ जेठौंस बँटैत-बँटैत छोटका सोलहन्नी बँटा जाइए आकि रहबो करै छै।
गप-सप्पकेँ टेढ़-टूढ़ होइत देखि रामरूप बाबू बजला-
“मानि गेलौं जे पनरह बीघामे साढ़े साते बीघा बँचल, तेकरा केना उपयोग करी, से तँ विचारल जा सकैए।”
टूटल दाँतक मुँहमे पान गलगलबैत डायरेक्टर साहैब बजला-
“अपन कएल काज कहै छी। अपनो गाममे पाँच बीघा जमीन अछि, मन भेल जे पूजन देल सम्पति छी पछिम लेल छोड़ि दिऐ। तखनि तँ भेल ओइकेँ उपजाउ बना दियै आकि परती बना दियै? उत्पादित राखल जाए आकि परती जकाँ? कोनो कि पावनि-तिहार छी जे अनको आन सम्हारि देतै आ एक-आधटा एकादशीक जरूरति हेतै तँ दैयो देतै। जँ उर्वर-उपजाउ बनल रहत तँ सुगमतासँ आगूक काज बढ़ौल जाएत आ नै जँ परती बना राखल जाएत तँ मुरदा-साड़ा लग बैस कऽ कानब हएत। भाय, संस्कृति आ मातृभूमिक सेवा कथी छिऐ तेकरा ने नीक जकाँ बुझए पड़त। जैठाम कण-कणमे भगवान आ कण-कण शक्ति सम्पन्न अछि तैठाम केना कि कएल जाए, एना जँ धिया-पुताक गर्दाक घर-अँगना बना खेलब, तँ बेर झुकैत उजरि-पुजरि जाए पड़त।”
डायरेक्टर साहैबक बातमे डाक्टर साहैबकेँ रस भेटलनि। टिटकारी दैत बजला-
“भाय साहैब, अपने तँ टटके खेतपर पहुँचल छी, तँए समयानुकूल विचार अपनै दऽ सकै छिऐ?”
डाक्टर साहैबक टिटकारी डायरेक्टर साहैब नै परेखि सकला। अपन पूछ खिखिर जकाँ मोटगर बूझि पड़लनि। अठनियाँ मुस्कान भरैत बजला-
“देखू अपन सोलहन्नी विचार नै छी, मुदा जखनि एक महान अर्थशास्त्री कानमे घोरि कऽ पीआ देलनि जे देखिऔ, अपना ऐठामक माने मिथिलांचलक किसानी जिनगी बेठेकान छै। तहूमे बहरबैयाक लेल। गाममे रहनिहार तँ ओ भेला जे धार फुलाइते गाँज-डेली लऽ घारक कात जा हियासऽ लगैत जे अमार केमहरसँ आबि रहल अछि। से तँ बहरबैयाक बुत्तासँ बाहर अछि। तँए नीक हएत जे एकेबेर पूजी लगा बीस सालक खेती करि लिअ।”
ओना डायरेक्टर साहैब कुशियारक गुल्ली बना-बना अपन बात राखए चाहै छथि, जे जखने तरो मीठ, ऊपरो मीठ आ मनो मीठ तखनि तँ मिठाइ बनबे करत। बड़ हएत तँ भुसबाक बदला लडडू बनि जाए। नाङरि पकड़ि ऐँठि डाक्टर साहैब बजला-
“एहेन नफगर जँ खेती हुअए तँ तेलोसँ चिक्कन। तहूमे अपन इलाका, सत-सत बेर लोक एक-एकटा खेतमे धान रोपैए आ तैयो दहा जाइ छै। मुदा धन-धरतीक धैर्य तेते धीरजवान छै जे आँखि खोलिओ आ आँखि बन्न काइओ कऽ सदिकाल यएह कहैत जे धरती अहीं हमरा अन्न दइ छी, हृदैमे जमा कएल पानि दइ छी, अपन सिनेह-सिक्त कएल पुरबा-पछियाक रूपमे हवा दइ छी, जिनगी लेल की ने दइ छी मुदा सभ किछु दैतो हे धरती छाती हटौने छी।”
डाक्टर साहैबकेँ भँसिआइत देखि रामरूप बाबू बातकेँ समटैत बजला-
“बड़ सुन्नर प्रश्नक उत्तर आबि रहल अछि, एकबेर खेती करैमे ओकरा लगबैमे, जँ बीस बरख दोहरा कऽ ओइमे पूजी नै लागए आ बीस बर्खक पछाति बीसो सालक उपजासँ बेसीक हिसाब आबि जाए तँ किए ने कएल जा सकैए।”
रामरूप बाबूक विचार सुनि डायरेक्टर साहैबकेँ आरो मनसूबा जगलनि। बमछैत बजला-
“सेवा-निवृति भऽ गेलौं तँए कि ऐ देहमे दम नै अछि? रामरूप बाबू, अपनेसँ गाम जा देखि-सुनि आउ। सागवान-गाछक खर्च सरकारी अनुदानपर आ लगबैओमे जे खर्च औत सेहो सभ सरकारीए अनुदानपर हएत।”
डायरेक्टर साहैबक बमछी देखि डाक्टरो साहैबकेँ मन बमछैत रहनि। मुदा अपन जखनि सीमा अँकथि तँ देखथि जे जहिना बजौल हम छी तहिना तँ डायरेक्टरो साहैब छथि, अनका ऐठाम एहेन किछु नै हेबा चाही जे घरबैयाक प्रतिष्ठापर कोनो कचोट होइ। तँए गुम्म। मुदा तरे-तर डाक्टर साहैबक मन ई बमछनि जे कहू केहेन भोतलोह सन विचार दऽ रहला अछि। बीस बर्खक खेतक काज हाथसँ छीना जाए तँ खेतपर रहनिहार लेल ओ हाथ की करत? तहूमे जे धरती दुनियाँक सभसँ नीक अछि ओ फल-फूल विहिन खेतीमे फँसि जाए! तखनि केहेन रमणगर जनकक फुलवाड़ी हएत? एक तँ जन-जनक फुलवाड़ी तैपर विश्वामित्र सन ऋृषिक आगमनक संग सखी-सहेलीक संग सीता आ लक्ष्मणक संग रामक मुस्कान।
जहिना समए उसरनपर आएल तहिना विचारोकेँ उसारिए देब सभ नीक बुझलनि। डाक्टर साहैब बजला-
“रामरूप बाबू, गाम जा खेत ठेकना लिअ, डायरेक्टर साहैब खेतीक भार उठाइए लेलनि, तखनि शुभ काजमे अनेरे बिलम करब नीक नै।”
बैसार समाप्त भेल। मुदा जहिना नवम् मासक बेथा माइयेटा बुझै छथि तहिना नवम् जिनगीक बेथा रामरूप बाबूक मनमे कचकलनि।
बैसारक तेसर दिन, दू दिन बीचक समए ऐमे चलि गेलनि जे की करब, केना करब, के संग देत आकि नै देत। एहनो संगी तँ होइते अछि जे सदिकाल तूम्मे फेड़फाड़ करैए। एहनामे केतए बिसवास कएल जा सकैए? कुरसीपर बैसल रामरूप बाबू असकरे विचारि रहल छला। सरकारी सर्टिफिकेट अछि जे आब अहाँ काज करै जोकर नै छी, तैपर बलउमकी करै छी। कोन जरूरति पूर्वजक सम्पतिक अछि, जे गाममे अछि। गौआँ जोति-कोरि कऽ खाए आकि परती बना कऽ गाए चरबए, गामक सम्पतिक हक तँ ओकरे ने भेल। जिनगीमे दुनियाँ छोड़ि पेट पकड़लौं, तैयो मन बौआइते अछि। मुदा दस गोटेक बीच जुआन हारि गेल छी, जँ पाछू हटब तँ अनेरे वएह सभ मुहेँपर थुकता जे रमरूपबाक कोन ठेकान, कोनो कि मनुख छी, धन जमा केने कथी हेतै, जखनि जुआने नै तखनि ओहेन मनुखक मोजरे केते। मुदा विचार जेना विचार भूमिकेँ खोदि देलकनि। खोदि ई देलकनि जे जखनि दुनू परानी दस गोटेक बीच अपन विचार स्थापित करैले गेलौं, तखनि जे निर्णए भेल ओ दुनू गोटेक ने भेल। कोनो काज लेल आ केतौ जाइ लेल संगी संग गप-सप्प करैत रस्ता कटि जाइए। तही बीच कादम्बरी चाह नेने पहुँचली। पतिक सोगाएल सुरति देखि कादम्बरी व्यंग्यवाण छोड़ली-
“मन बड़ खनहन जकाँ बूझि पड़ैए?”
कादम्बरीक वाण रामरूप बाबूक छातीमे बेधि देलकनि। बजला-
“मन कि खनहन रहत, मुदा खरहर तँ अछिए। वएह सोचि रहल छी, अनेरे बेसी देरी किए करब। काल्हिए-परसूसँ किए ने काजमे हाथ लगा दिऐ।”
‘हाथ लगाएब’ सुनि कादम्बरी सहमली। सहमली ई जे विचार देब आ विचारकेँ हाथक काजसँ मिलबैत चलब तँ भीन बात भेल! तखनि? तखनि तँ यएह ने जे ओ पति छथि जेना संग दइले कहता तेना देबनि। ई बात अछिए जे दुनू परानी बूढ़ भेलौं, मुदा ईहो तँ आशा अछिए किने जे जँ रस्ता-पेरा मन झूकत तँ दोसरक आशासँ ठाढ़ हेबे करब किने। धनक लोभ छी, मुइलो अछियापर सँ उठि कऽ अबि लोक लाठी भाँजैए। छोड़बो नीक नहियेँ हएत। बजली-
“हम तँ जीवनसंगिनी भेलौं, कर्ता-धर्ता तँ अहीं भेलौं, तखनि जे जेना सामर्थ्य रहत से तेना भाँज पुड़ैत रहब।”
कादम्बरीक आस भरल आसक विपरीत दिशामे रामरूप बाबूकेँ आस लगिते मन बढ़लनि। मन बढ़लनि ओइ दिशामे जैठाम अपनाकेँ समाजक ओहेन लोक जे सभसँ बढ़ल-चढ़ल अपनो बुझै छथि आ समाजो मानै छन्हि, जे दोसराक लेल की केलखिन? कोन मुँह लऽ कऽ समाजक बीच जाएब। मुदा सोझहामे कादम्बरी, तँए बात बदलि बजला-
“गामक लोक बड़ टेढ़ होइए, अनेरे कहत जे अहाँ बाबरी कटबै दुआरे केशकट्टा दियाद छोड़लौं आ आइ मरै बेरमे समाजक आगिए संस्कार चाहै छी। तखनि की कहबै?”
रामरूप बाबूक विचार कादम्बरी नै परेखि पौली। बजली-
“केकरो अनकर सम्पतिपर जाएब जे कियो मुँह दुसत? अपन सम्पति छी। चाहे मन्दिर बनाँउ, आकि असमसान, अपना विचारे कियो करैए। तैठाम गौआँ किए बाजत?”
कादम्बरीक बोल जेना रामरूप बाबूक मनमे बलबोल जकाँ बूझि पड़लनि। मुदा बजला किछु ने। जिनगीक रक्छा केना कएल जाए, तेकरा खेल बुझै छथि। हँ एहेन गाम-समाज अखनो अछि जे अतिथि सत्कारक विधि-बेवहार बँचा कऽ रखने अछि। रामरूप बाबू समाजक बेटा नै बनि पेला, ई दोख अखनो केकर कलंक भेल। काल्हुक लेल कोन अंक निर्धारित हएत। मुदा कादम्बरी तँ गामक पुतोहु भेलखिन। जखने गाम पएर देथिन तखने समाजक बाल-अबाल सभ अड़ियाइत कऽ अँगने लऽ जेतनि। ओइ संग अपनो रहैक ठौर-ठेकान बना नै चलब तँ समाजक कोनो ठेकान छै। एकटा मारि-पीटि भेने सौंसे गामक लोक जहिना निपत्ता भऽ जाइए तहिना मारि-पीटि करैकाल सेहो तँ गोलियाइते अछि। निर्णए केलनि जे समाजक नीक-अधला समाजक भेल, अपने केना ओइमे प्रवेश करब, ई अपन काज भेल। बजला-
“तीन दिन मािन कऽ चलू। तीन दिन रहैक खेनाइ-पीनाइक फास्ट-फुड ओरियानक संग रहैक घरक जोगार सेहो केने चलब।”
“हँ मोटा-मोटी दू गोटेक बोझहा भेल। मुदा आब तँ गामे-गाम सवारीओ जाइते अछि। काल्हिए भोरक प्रोग्राम रखू।”¦¦¦
१४ जुन २०१४
Subscribe to: Post Comments (Atom)

robotstxt: allowed

filter: keep


text:
Thursday, 29 October, 2009
राज्यपालक सर्कुलर सं हड़कंप
दैनिक जागरण केर 29 नवंबर,2009 केर पटना संस्करण में प्रकाशित खबरक मोताबिक,कुलाधिपति सह राज्यपाल देवानंद कुंवर द्वारा विश्वविद्यालयों के कुलपतिलोकनि कें भेजल गेल सर्कुलर सं उच्च शिक्षा विभाग में हलचल मचि गेल अछि। विभागक मानब छैक जे विश्वविद्यालय सभ में शैक्षणिक माहौल आ वित्तीय अनुशासन कायम करबाक विभागीय प्रयासकें एहिसं झटका लगि सकैत अछि। पूर्व में सेहो कुलाधिपति विभाग के आगाह कए चुकल छथि जे ऊ हद में रहए। शिक्षा विभागक विडंबना अछि जे एक सप्ताह पूर्व भेजल गेल ओहि पत्रक प्रति विभाग के उपलब्ध नहिं कराओल गेल छैक। दोसर दिसि, राजभवन सूत्रक अनुसार, विभाग के पत्रक प्रति प्रेषित कएल जा चुकल छैक। राजभवनक एक वरिष्ठ अधिकारी कहलनि जे विभागीय सचिव के.के.पाठक कुलाधिपति कार्यालय सं संपर्क साधिकए हुनका लेल एक अलग प्रति भेजबाक कएने छथि। हुनका कापी उपलब्ध करएबाक लेल कार्रवाई कएल गेल अछि। उच्च शिक्षा विभाग में बुधवार कए आधिकारिक तौर पर स्वीकार कएल गेल जे चिट्ठी केर मजमून देया विश्वविद्यालयक दिसि सं जानकारी भेट गेल अछि। विश्वविद्यालय सभ के साफ तौर पर कहि देल गेल अछि जे ओ लोकनि शिक्षा विषयक कोनहु मामला में सोझे कुलाधिपति सं संपर्क करथि। एहि संदर्भ में विश्वविद्यालय के अधिनियम आ परिनियम सभहक संदर्भ दैत कहल गेल छैक जे कुलाधिपति आ विभागक क्षेत्र बंटल छैक। तें, विश्वविद्यालय सभ में शैक्षणिक वातावरण कायम रखबाक लेल कुलपतिलोकनि सं अपेक्षा कएल जाइत अछि जे ओ लोकनि दायित्वक निर्वहन में कठिनाई भेला पर सोझे कुलाधिपति कार्यालय सं मार्गदर्शन प्राप्त करथि ने कि विभाग सं। उच्च शिक्षा विभागक एक अधिकारी नाम नहिं छपबाक शर्त पर कहलनि जे विश्वविद्यालय में व्याप्त वित्तीय अनियमितता पर रोक लगएबाक संदर्भ में विभागक अंकेक्षण कार्य पर राजभवन कोनो टिप्पणी नहिं कएने अछि। ओहुना, विश्वविद्यालय सभ के वेतन मद में अनुदान देबाक काज सरकारे के छैक।
प्रस्तुतकर्ता कुमार राधारमण पर Thursday, October 29, 2009 No comments:
Wednesday, 28 October, 2009
नीक नौकरी लेल पड़ाएब
नौकरी पर संकट केर मेघ
राजभवनक संकेतक इंतजार
राजभवन केर आदेश मानब
Thursday, 8 October, 2009
आउ,फेर ज्वाइन करू
लिअ,बढि गेल सेवानिवृत्तिक आयु
की हएत नियम-विरुद्ध बहाल शिक्षकलोकनिक
शिक्षक-छात्र अनुपात पर फेर हंगामा
Subscribe to: Posts (Atom)


text:
नयी दिल्ली। बिसरैत सभ्यता आ संस्कृति कए बचेबाक प्रयास मे लागल मैथिल युवा क संस्था यूथ आॅफ मिथिला आ गैर सरकारी संस्था माटी संयुक्त रूप राजधानी दिल्ली मे शनिदिन मिथिला क लोकप्रिय आ प्रकृति प्रेम क प्रतीक पर्व जुड़ शीतल क आयोजन कैलक। एहि आयोजन मे पैघ संख्या मे मैथिल परिवार शामिल भेल।
अपन तरहक एहि पहिल कार्यक्रम क संयोजक भवेश नंदन झा समय क महत्व कए देखैत तय समय पर कार्यक्रम क शुरुआत कए मैथिली संस्कृतिक लेट लतीफ छवि कए सेहो खत्म करबाक प्रयास केलथि। कर्यक्रम क शुरुआत रामचंद्र झा क स्वागत अभिभाषण स भेल जाहि मे उपस्थित अतिथिगण कए एबाक लेल आभार व्यक्त केल गेल। एकर बाद मंच पर एलाह यूथ आॅफ मिथिला क सचिव अमिताभ भूषण, ओ जुड़-शीतल क संबंध मे लोक कए जानकारी देलथि। इ पर्व कोना मनाओल जाएत अछि, एकर प्राचीनता आ महत्ता पर सेहो ओ प्रकाश देलथि। अमिताभ कहलथि जे कोना आइ हम पश्चिमी सभ्यता क नकल क हुनकर पर्व धूमधाम स मना रहल छी, मुदा अपन संस्कृति बिसरल जा रहल छी।
कार्यक्रम मे मैथिली गीत संगीत क कर्यक्रम सेहो राखल गेल छल। मंच पर गायक विकाश झा आ रश्मि रानी अपन सुर स दर्शक कए मिथिला पहुंचा देलथि। विकाश झा गीतकार सुधीर क रचना डिबिया इजोत बला गाम, हम मैथिल छी आदि गीत गौलथि जखन कि रश्मि जीक विद्यापति लिखित जानकी गीत, सोहर आ आउ आउ पाहुन गाबि लोकक थोपरी पौलथि।
मैथिली लोक संगीत क बीच कार्यक्रम मे उपस्थित लोक अपना स छोट सदस्य कए माटिक टीका लगा कए जुराएल रहू क आशीर्वाद देलथि। कर्यक्रम कए संबोधित करैत पूर्व केंद्रीय मंत्री संजय पासवान कहलथि जे जुड़ शीतल पर्व टा नहि अपितु परंपरा क प्रतीक छी। आजुक दौर मे बहुत लोक एहि पर्व क सम्बन्ध मे नहि जानैत अछि, मिथिला मे सेहो इ पर्व सिमटल जा रहल अछि, अखबार आओर पत्रिका सेहो एहि सम्बन्ध मे कोनो आलेख नहि छपैत अछि, हमरा सब कए एकरा बचेबाक जरुरत अछि। ओतहि बिहार विधान सभा मे भाजपा क मुख्य सचेताक आ विधायक विनोद नारायण झा कहलथि जे हमरा लगैत रहए जे हमर संस्कृति खत्म हेबाक कगार पर अछि मुदा यूथ आॅफ मिथिला सन संस्था जे क काज देखि कए हमर आशंका निर्मूल साबित होएत अछि। ओ कहलथि जे मिथिला शस्त्र लेल नहि शास्त्र लेल विख्यात अछि। कार्यक्रम मे अंत मे जुड़ शीतल क उपयोगिता पर चर्चा करैत कर्यक्रम क संयोजक भवेश नंदन कहलथि जे गोल्बल वार्मिंग क एहि दौर मे एहि पर्व क उपयोगिता आ सार्थकता आर बढि गेल अछि। हम अर्थ आवर क नाम पर ओहि जगह क बत्ती सेहो बंद क दैत छी जतए बिजली कहियो काल आबैत अछि मुदा की हम कहियो भनसा घर स निकलैत ऊर्जा पर गौर केने छी। की कियो कखनो भनसा घर कए आराम देबाक कोशिश करैत अछि। नहि ! मुदा मिथिला क क्षेत्र मे इ परम्परा हमरा एहन करबाक प्रेरणा दैत अछि। ओ कहलैथि जे हम पश्चिमी सभ्यता क नकल करैत टोमाटीना फेस्टिवल मनबैत छी मुदा अपन जुड़-शीतल बिसैर रहल छी, हम गरभा कए अपना रहल छी ,मुदा झिझिया बिसरैत जा रहल छी। एकरा बचेबाक जरुरत अछि आ यूथ आॅफ मिथिला एहि मे लागल अछि।
कर्यक्रम क अंतिम चरण मे लोक मिथिलाक पारम्परिक माछ-भात क आनंद सेहो उठेलथि। कार्यक्रम क मंच संचालन आशुतोष जी केलैथि आ कमलेश किशोर द्वारा धन्यवाद ज्ञापन क बाद कार्यक्रम समाप्ति क घोषणा भेल। एहि अवसर पर भाजपा क राष्ट्रीय सचिव अनिल जैन, वरिष्ठ भाजपा नेता गोपाल झा, बिहार युवा भाजपा क उपाध्यक्ष सरफराज हुसैन, पत्रकार अनुरंजन झा, वीरेंद्र चौधरी, उमेश चतुवेर्दी, दीपक कुमार, अविनाश दास, रौशन कुमार झा वरिष्ठ प्रशासनिक पदाधिकारी प्रभाष दास, आर. एन. झा, अवधेश झा सामजिक कार्यकर्त्ता आमिर खुसरो, क्रांति प्रकाश, केएन झा, राजेश झा, नीरज पाठक, अभिषेक पांडे, रामचन्द्र झा, संजीव सिन्हा, जयराम विप्लव, विजय झा आदि उपस्थित छलाह।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
कार्टूनिस्ट पवन क परिचय देबाक आइ जरुरत नहि अछि। बिहार नहि बल्कि समस्त भारत पवन क कार्टून क सब भोर बाट तकैत अछि । राजनीतिक टीका हो बा सामाजिक कटाक्ष पवनक कार्टून अपना आप मे बहुत किछु कहि दैत अछि। देशक आन कार्टूनिस्ट स पवन एकटा आओर कारण स अलग छथि आ ओ अछि हुनक कार्टून क भाषा। बिहारक समस्त भाषा आ बोली कए अपना मे समेटने पवन क भाषा कए एखन धरि कोनो नाम नहि देल जा सकल अछि, मुदा एहि भाषा क लोकप्रियता कार्टूनक संग जुडि चुकल अछि। प्रस्तुत अछि शुरुआती संघर्ष स आजुक ब्रांड बनबा तक हर विषय पर पत्रकार आशीष झा संग भेल कार्टूनिस्ट पवन क अनौपचारिक गपशप क अंश:- समदिया।
प्र.- आरके लक्ष्मण जेकां अहां कार्टून मे आम आदमी जेकां कोनो स्थाई पात्र नहि अछि, किया।
पवन.- एकर पाछु दूटा कारण अछि । पहिल इ जे हमर शुरुआत बहुत संघर्ष आ अव्यवस्थित रहल, एहन मे कोनो स्थाई पात्र कए राखब हमरा लेल संभव नहि भेल। दोसर जे हमर विषयवस्तु आम आदमी स जुडल रहल आ हम ओहि मे कोनो खास स्थाई पात्र कए जबरन घुसेबाक पक्ष मे नहि रहैत छी। अगर जूता आ मोजा अपना मे गप क रहल अछि त फेर ओहि मे तेसर पात्र कए रखबाक कोन काज।
प्र.- कार्टून मे कोन चरित्र लोकप्रिय अछि ।
पवन.- राजनीतिक चेहरा कार्टन क सबस आम आ लोकप्रिय चरित्र मानल जाइत रहल अछि, मुदा आब लोक राजनीतिक चेहरा स अकच्छ भ गेलथि अछि । आम आदमी क समस्या स जुडल चरित्र आब लोक पसंद करैत अछि । एहन चरित्र बनेबा मे हमरा सेहो संतुष्टि भेटैत अछि ।
प्र.- पवन क आम आदमी अधिकतर भीखमंगा किया होइत अछि।
पवन.- (हंसैत) जेकरा संग समय बीतल रहत हमरा लेल त ओ सबस प्रिय पात्र रहबे करत । 1999 स 2002 तक हमर जीवन रोड पर बीतल । हम अपन लक्ष्य तय क लेने रही, घर छोडी पटना आबि गेल रही। कोनो हाल मे कार्टूनिस्ट बनबाक छल। भरि दिन इ कार्यालय स ओ कार्यालय आ राति कोनो चौराहा पर या स्टेशनक प्लेटफार्म पर बीतैत छल। कोनो मित्र क घर मे कपडा साफ भ जाइत छल, त ककरो संग भोजन भ जाइत छल । किछु दिन टका क लेल कारपेंटर संग सेहो काज केलहुं । एहि दौरान भीखमंगा संग समय गुजारबाक मौका भेटल आ कई दिन ओकर बगल मे सूतबा लेल जगह भेटल । ओ दिन एखनो हमरा पात्र आ विषय चुनबा मे मदद करैत अछि । हमर ओ संघर्ष क दिन आइ कार्टून मे गुदगुदी पैदा करबा लेल मददगार भ जाइत अछि । सच पूछू त हमर संघर्ष मे कार्टूनक गुदगुदी नुकायल अछि ।
प्र.- कार्टूनिस्ट पवन क भाषा की अछि
पवन.- यउ, सच पूछू त हमरा आइ धरि इ नहि बुझल अछि जे हमरा भाषा की अछि। एकरा हम नहि त भोजपुरी कहि सकैत छी आ नहि मगही छी, मैथिली सेहो एकरा कहब गलत होएत। एहन मे हमरा लेल इ बस पटना मे सुनल एकटा बोली छी जाहि मे सबटा भाषाक ध्वनि सुनाई दैत अछि। ओना किछु साल पहिने भागलपुर मे एहि पर एकटा कार्यक्रम भेल छल, जाहि मे हमर भाषा पर भाषा क जानकार सब अपन राय रखने छलाह, मुदा ओहि ठाम सेहो एहि भाषा कए कोनो नाम नहि देल जा सकल । ओना हम चरित्र क आधार पर शब्द क चयन करबाक कोशिश रहैत अछि।
प्र.- अहांक कार्टून क भाषा मे कोनो कॉलम लिखल गेल अछि या आन कोनो काज भ रहल अछि।
पवन.- हम अपन कॅरियर क शुरुआती दिन मे नभाटा मे लिखैत रही। छल त ओ हिंदी मे, मुदा ओहि कॉलम मे सेहो हम एहि भाषाक प्रयोग करैत छलहुं । एनडीटीवी क रवीश कुमार अपन ब्लाग मे एक-दू टा पोस्ट एहि भाषा मे केने छथि। आओर कोनो काज ध्यान पर नहि आबि रहल अछि। ओना फिल्मकार नितिन चंद्रा सेहो एहि भाषा मे सिनेमा बनेबाक गप केने छलाह, मुदा एहि लेल प्रयाप्त समय चाही, जे हमरा लेल एखन संभव नहि अछि।
प्र.- अहांक कार्टून क पात्र मे भाषाई अंतर सेहो देखाइत अछि, इ कोना संभव होइत अछि।
पवन.- एकरा पर हम शुरु स शोध करैत एलहुं अछि । सोनिया गांधी कए हिंदी कए कार्टून लेल प्रयोग करबा स पूर्व यू-टयूब पर हुनकर भाषण कई बेर सुनलहुं, तखन जा कए किछु शब्द तैयार भ सकल। एहिना बिहार मे जखन बूटा सिंह राज्यपाल छलाह त एकटा सरदार क साइकिल दुकान पर जा कए बैस रही, ओकरा संग गप करैत रही, ओकरा बुझए नहि देलहुं मुदा हमर लक्ष्य ओकर हिंदी मे पंजाबी टोन ताकब छल, एक दिन किछु शब्द जमा भेल आ ओ हम बूटा सिंह लेल खूब प्रयोग केलहुं।
प.- पवन क उत्तराधिकारी के ।
पवन.- कार्टून मे उत्तराधिकारी सन कोनो चीज नहि भ सकैत अछि। किछु लोक नीक काज क रहल छथि । ओना एहन नहि अछि जे हम युवा कए एहि क्षेत्र मे अनबा लेल प्रोत्साहित नहि केलहुं अछि । तीन चारिटा लडका-लडकी कए हम विभिन्न जगह पर मौका दियेलहुं अछि, मुदा कार्टून नकल करबाक वस्तु नहि अछि, रोज किछु नहि किछु नव चाही, मुदा नवका पीढी नव सोच स बेसी पुरानक बाट पर चलबाक कोशिश करैत अछि, संगहि हिनका सब मे ध्यर्य क घोर अभाव अछि। नव पीढी लेल राता राति सब किछु पाबि लेबाक लक्ष्य सबस पैघ बाधक अछि ।
प्र.- अहांक बेटी क हाथ मे बहुत लोक अहांक कला देख रहल छथि।
पवन.-(हंसैत) हमर बेटी देखैत देखैत आइ कार्टून क नीक नकल क लैत अछि । दरअसल, हमर पत्नी जखन काज लेल जाइत छलीह त ओ हमरा लग रहैत छल, आ चुपचाप पेंसिल आ कागज पर हमर बनाउल कार्टून बनबैत रहैत छल, एक दिन हमरा एकटा कार्टून बना कए देखेलक जे एकदम हमर बनाउल कार्टन जेकां छल । देखू आगू ओकरा मे नव सोच केतबा जागृत होइत अछि।
प्र.- इ’समाद स गप करबा लेल धन्यवाद
पवन.- अहूं कए धन्यवाद।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
नीक बोल
कौल्हुका
साढ़े चारि बजेक ड्यूटी पूरि पढ़ुआ भाय सेवा मुक्तिक आदेश पत्र नेने भोरे गाम
पहुँचला। सिताएल नढ़िया जकाँ पत्नी देखि बिनु किछु बजने चाह बनबए गेली। ओना
दूटा पुतोहुओ छन्हि मुदा ओ दुनू बहरबैइए छथिन। जहियासँ भौजी एली तहियेसँ नवकी
भौजीक नाओंसँ विभूषित रहली जे अखनो छथिए। भातिजो-पोता सभ भौजीए कहै छन्हि
मुदा तइले एको पाइ रोख-मान नै होइ छन्हि। ओना अपनो मन बुढ़ाड़ी नहियेँ मानै छन्हि
तेकर कारण चुल्हि तरक काज रहलनि। जे मन फुड़ल, जेना मन फुड़ल तेना बना कऽ खेलौं।
नवके
धेलहा कपमे चाहो आ गिलासमे पानिओ नेने पढ़ुआ भाइक आगूमे रखि देलनि। चाह-पानिक
स्वागत देखि भाइक मन खुशी भेलनि। मनमे उठलनि जे पत्नीकेँ कहि दियनि जे
सेवा-निवृत्ति भऽ आबि गेलौं। मुदा लगले भेलनि जे जाबे नै बाजब ताबे भारो तँ
नहियेँ बुझती, तइसँ नीक जे चुपे रही। मुदा पति-पत्नीक बीच तँ चुपो-चुपी नहियेँ
रहल जा सकैए। पानि पीब, चाहक घोंट लगबिते पढ़ुआ भाय बजला-
“बड़ सुन्नर चाह अछि।”
अन्तिममे..........................
पत्नीक
बोल सुनि पढ़ुआ भाय थकथका गेला। थकथका ई गेला जे सचमुच परिवार खण्डित भऽ गेल।
बहरबैया कमेनिहार तँ रहलौं मुदा घरक नोन-तेलक भाँज कहियो नै बूझि सकलौं, जे
कमाएल ओ खर्चक भाँज नै बुझलनि आ जे खर्च केलनि ओ उपैतिक भाँज नै बुझलनि। पसीना
कमाएल जँ फूसि-फासिमे चलि जाएत, तखनि परिवार केना ठाढ़ हएत। मुदा जे समए
हाथसँ निकलि गेल, पश्चाताप केला पछाति भाइए की सकैए। मुदा एहनो तँ भाइए सकैए जे
दौग कऽ धारमे कुदी। खैर जे होउ, परिवार छी दीके-कि-सीके ठाढ़ तँ अछिए। जखनि
जगह बदलत तँ जिनगीओ किए ने बदलत, करेज खोलि बजला-
“आब अहींक राजमे आबि गेलौं।”
“मौगी जानि ठकै छी, दसटा पुरुखमे एकटा मौगी मौगी रहत आकि सासुर-मात्रिकक
अणे खेलौना बनि जाएत।”¦५७०¦
१३ मार्च २०१४


text:
प्राप्त जानकारी के मुताबिक़ इ सभ परीक्षा पूरा तरहे डिजिटल होयत। जाहि म' 10वीं आर 12वीं परीक्षा के तरहे बारकोड आर बायोमेट्रिक सिस्टम केर इस्तेमाल कायल जायत। समिति एहि तारीख केर एलान बुधवार क' आयल पटना हाईकोर्ट के ओहि फिसला केँ बाद केलन्हि जाहिमेँ कोर्ट राज्य सरकार क' 34000 नबका प्राइमरी शिक्षक सभक नियुक्ति करबाक निर्देश देलन्हि।
अपने क' बता दी कि क्लास एक से पांच व क्लास छह से आठ के लेल टीइटी आर क्लास नौ से 12 तक लेल एसटीइटी परीक्षा 2011 म' भेल छल। जाहिक बाद एखन धरी टीइटी-एसटीइटी केर आयोजन नै भेल छल।


text:
Tuesday, 6 March 2012
पद्य - ४६ - आयल होली केर तिहार
आयल होली केर तिहार
(गीत)
आयल होली केर तिहार ।
संग बसन्त बहार ।
नेने आयल अछि संगहि, नव उमंग - उल्लास ।।
कतहु लोक सभ झूमि – झूमि कऽ,
घोड़ि रहल छथि भांग ।
कतहु करैतछि बालबृन्द सभ,
रंग घोड़बाक ओरिआओन ।
बहय मदहोश बसात ।
संगे सुरभित सुवास ।
नेने आयल अछि संगहि, नव जीवनक उसास ।।
भोरे – भोरे नबकी भौजी,
कएलन्हि बन्न केबाड़ आ खिड़की ।
मोन खड़ाबक बहाना बना कऽ,
बड़की भौजी खाट पकड़लीह ।
लेकिन दियऽर बड़ चलाक ।
चलतन्हि किनकहु ने कोनो बात ।
नेने आयल ओ संगहि, रंग हरियर आ लाल ।।
भौजी कतबहु होथि लजबिज्जी,
होथि पुरनकी, नवकी – जुअनकी ।
चाहे कोनहु बहाना बनओती,
लेकिन रंग सँ आइ ने बचती ।
रंगबनि हिनकर दुहु गाल ।
करबनि ठोर दुहु लाल ।
नेने आयल छी संगहि, रंग – अबीर – गुलाल ।।
दियऽर भाउज केर बीच होइछ ई,
निर्मल प्रेमक धार ।
ई पुणीत अवसरि आयल अछि,
एक बरख केर बाद ।
जुनि करू आइ लाज ।
नहिञे आन कोनहु लाथ ।
करू स्वागत बसन्तक, रंग – अबीर लए हाथ ।।
Subscribe to: Post Comments (Atom)


text:
जामुन
जामुन (वैज्ञानिक नाम : Syzygium cumini) एक सदाबहार वृक्ष छी जकर फल बैंगनी रंगके होईत अछि (लगभग एक सँ दु सेमी. व्यासके) | ई वृक्ष भारत एवं दक्षिण एशियाके अन्य देशसभ आर इण्डोनेसिया आदिमे पाओल जाईत अछि।
जामुनक फल ७० प्रतिशत खाय योग्य होइत अछि। अहिमे ग्लूकोज आर फ्रक्टोज दुटा मुख्य स्रोत होइत सेहो होइत अछि। फलमे खनिजसभक संख्या अधिक भेलासँ अन्य फलसभक तुलनामे इ कम कैलोरी प्रदान करैत अछि।
विषय सूचीसभ
अन्य गुणसभ[सम्पादन करी]
- जामुन मधुमेहके बेहतर उपचारक रुपमs सेहो जानल जाइत अछि।
- पाचनशक्ति मजबूत करsमे जामुन बहुत लाभकारी होइत अछि।
- यकृत (लिवर) सँ जुड़ल बीमारिसभके बचावsमे जामुन रामबाण साबित होइत अछि।
- अध्ययन दर्शाबैतत अछि कि जामुनमे एन्टीकेन्सर गुण होइत अछि।
- कीमोथेरेपी आर रेडिएशनमे जामुन लाभकारी होइत अछि।
- हृदय रोगसभ, डायबिटीज, उम्र बढ़नाइ आर अर्थराइटिसमे जामुनक उपयोग फायदाकारी होइत अछि।
- जामुनक फलमे खूनकs साफ करs वला बहुतो रास गुण होइत अछि।
- जामुनक जूस पाचनशक्ति कs बेहतर करsमे सहायक होइत अछि।
- जामुनक वृक्षक छाल आर पत्ता रक्तचाप कs नियन्त्रित करsमे कारगर होइत अछि।
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
- जामुन के खट्टे-मीठे औषधीय गुण (वेबदुनिया)
- डायबिटीज के लिए रामबाण औधषि जामुन (हिन्दीलोक)
- बड़े काम की चीज है जामुन (प्रेस नोट]
- फल ही नहीं औषधि भी है जामुन (जागरण)


text:
पटना । बिहार राज्य विद्युत बोर्ड मुंबई क एस्सार पावर कए देल पटनाक फ्रेंचाइजी निरस्त क देलक अछि। संगहि 50 लाख टका क गारंटी मनी सेहो जब्त क लेलक अछि। एस्सार पावर अपन बिजली अनबाक शर्त पर अडल छल। जखनकि बोर्ड एकर अनुमति देबा लेल तैयार नहि भेल। एहि मसला पर बोर्ड आ एस्सार पावर प्रबंधन आमने-सामने आबि गेल छल। अंतत: बोर्ड ओकरा देल पटनाक फ्रेंचाइजी निरस्त क देलक अछि। बोर्ड आब नव सिरा स पटना, गया, मुजफ्फरपुर आओर भागलपुर क बिजली आपूर्ति व्यवस्था फ्रेंचाइजी पर देबाक तैयारी मे अछि। अगिला चरण मे पूर्णिया, दरभंगा सहित राज्य क कईटा शहर मे फ्रेंचाइजी व्यवस्था लागू कैल जाएत। एहि बेर भारत सरकार क ‘स्टैंडर्ड बिडिंग डाक्यूमेंट’ क आधार पर फ्रेंचाइजी देल जाएत। ज्ञात हुए जे भारत सरकार देश क सबटा बिजली बोर्ड लेल फ्रेंचाइजी माडल तैयार केलक अछि।
एहि संबंध मे एस्सार पावर क सीइओ सिद्धार्थ मेहता क आरोप अछि जे बिजली बोर्ड गलत ढंग स गारंटी मनी जब्त केलक अछि। ओ कहला जे बिहार मे बिजली क कमी अछि। एहि लेल हमसब अपन बिजली अनबाक विचार केलहुं। पर्याप्त बिजली नहि भेटला पर कंपनी कए उपभोक्ता क कोपभाजन बनब तय अछि। बिजली टैरिफ त बोर्ड तय करैत अछि। एहन मे बोर्ड कए हमर बिजली स की आपत्ति छल से पता नहि। हमसब त 24 घंटा फ्यूजकाल क व्यवस्था क संग अपन बिजली क आपूर्ति करए चाहैत छी। शर्त मे इ सेहो उल्लेख अछि जे बिजली क कमी भेला पर कंपनी बिजली उपलब्ध कराउत। हम पूरा बिजली देबाक इच्छा रखैत छी एहिना बोर्ड कए की परेशानी अछि? ओ कहला जे हम सब जनैत छी जे बिहार मे बिजली क मांग करीब 3000 मेगावाट अछि जखनकि उत्पादन एक मेगावाट तक नहि अछि। केन्द्रीय सेक्टर मे बिहारक हिस्सेदारी महज 1872 मेगावाट अछि जाहि मे स महज औसतन उपलब्ध बिजली 1100 मेगावाट होइत अछि। एहन मे बोर्ड आइ 500 मेगावाट खरीद रहल अछि। अगर एस्सार पावर अपन बिजली क संग अबैत अछि त बिहार राज्य विद्युत बोर्ड करीब 400 मेगावाट बिजली अन्य इलाका कए द सकत।
ज्ञात हुए जे बिहार मे बिजली संकट क निराकरण आ बोर्ड कए घाटा स उबारबा लेल बिहार राज्य विद्युत बोर्ड चारिटा शहरक बिजली आपूर्ति व्यवस्था कए फ्रेंचाइजी पर देबाक कवायद वर्ष 2009 स चलि रहल अछि। 2011 मे एस्सार पावर पटना आ मुजफ्फरपुर शहर क बिजली व्यवस्था कए फ्रेंचाइजी पर लेबा लेल निविदा देने छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
शनिवार, 28 जनवरी 2012
Home Unlabelled स्थानीय कवि परिषद (सलहेसबाबा परिसर- औरहा, प्रखण्ड- लौकही)क चारिम वार्षिकोत्सव- 2012- (रिपोर्ट पूनम मण्डल)
स्थानीय कवि परिषद (सलहेसबाबा परिसर- औरहा, प्रखण्ड- लौकही)क चारिम वार्षिकोत्सव- 2012- (रिपोर्ट पूनम मण्डल)
आइ दिनांक- 27 जनवरी 2012 (शुक्र दिन) स्थानीय कवि परिषदक चारिम वार्षिकोत्सव-2012क अवसरपर सम्मान समारोह आ कवि सम्मेलन श्री उमेश पासवानक संजोजकत्वमे सुसम्पन्न भेल। स्थान- सलहेसबाबा परिसर- औरहा, प्रखण्ड- लौकही, जिला- मधुबनी, समए- 11: 00 बजे (पूर्वाहन)सँ संध्या 5 बजे धरि कार्यक्रम चलैत रहल। कार्यक्रमकेँ दीप प्रज्वलित क' विधिवत् उद्घाटन केलनि वनगामा (उत्तरी) पंचायतक मुखिया श्री दयानंद साह आ सरपंच श्री नूनू साहजी। मैथिली साहित्यक श्रेष्ठ कथाकार, नाटकरकार, उपन्यासकार आ कवि श्री जगदीश प्रसाद मंडल, एकैसम् शताब्दीक पहिल दशकक सर्वश्रेष्ठ कवि श्री राजदेव मंडल आ कवि श्री अच्छेलाल शास्त्री जीकेँ नव वस्त्रक संग प्रो राधाकृष्ण चौधरी लिखित ‘मिथिलाक इतिहास’ आ मैथिली साहित्यक सर्वश्रेष्ठ बाल-साहित्य ‘मिथिलाक लोकदेवता’ (श्रीमती प्रीति ठाकुर) पोथीसँ सम्मानित कएल गेलनि। सम्मान समारोहक अध्यक्षता केलनि श्री मिथिलेश सिंह (शिक्षक, मध्य विद्यालय- महदेवा, मधुबनी) आ मंच संचालन श्री दुर्गानंद मण्डल आ संजीव कुमार शमा।
कार्यक्रमकेँ आगाँ बढ़ाओल गेल श्री राधाकान्त मण्डलक स्वलिखित स्वागत गीत- हे मिथिलावासी कविवर, स्वागत हमर स्वीकार करू....सँ। ‘आशासँ फूलक माला लेने हम ठाढ़......’ सुन्दर गीतसँ प्रो. उपेन्द्र नारायण अनुपमजी सेहो स्वागत केलनि। तकरबाद स्वागत भाषण प्रस्तुत केलनि प्रो. कपिलेश्वर साहु जी आ स्वागत कविताक अतिविशिष्ठ पाठ केलनि- श्री रामविलास साहुजी। पहिल सत्रक समापनक बाद दोसर सत्र प्रारम्भ भेल जइमे लगभग 2 दर्जनसँ बेसी कवि लोकनि अपन-अपन नूतन कविताक पाठ केलनि जे ऐ तरहेँ भेल-
अवकाश प्राप्त शिक्षक- श्री दुखन प्रसाद यादव- गरीबी, गणतंत्र, हमर भारत छै, श्री नंदविलास राय- मानवता, शिक्षित बेरोजगार, लक्ष्मी दास- लौटिया, अखिलेश कुमार मण्डल- जिनगी, रामविलास साहु- प्रेमक भूखल, माघक जाड़, हमर गाम घर, उमेश मण्डल- आगाँ अबै जाउ, आत्म विश्वास, अढ़ाइ हाथ, प्रो. उपेन्द्र नारायाण साह- छी कनी, प्रो. कपिलेश्वर साह- गामक घटक, श्री विरेन्द्र कुमार यादव- मारल बुइध, श्री हेमनारायण साह- व्यथा, श्री कुसुम लाल मंडल- ठाढ़ी, श्री राजदेव मंडल- कामना, श्री अच्छेलाल शास्त्री- हवा बहैत अछि सन-सन-सन, श्री जगदीश प्रसाद मण्डल- किछु सिखू किछु करू, उमेश पासवान- रगड़ा, संजीव कुमार शमा- भेल छने अन्हार, गप मजगर कह, प्रो. रमेश कुमार मंडल- आत्म-हत्या, अहिना श्री आशीष कुमार सिंह, श्री अमरनाथ यादव, संजय कुमार सिंह, सोनेलाल यादव, रामप्रवेश मंडल, राधाकान्त मंडल आदि।
ऐ अवसरपर लौकही थानाध्यक्ष श्री राज किशोर बैठा, श्री गुप्ता प्रसाद सिंह, एस. आइ. लौकही, मधुबनी, छिन्नमस्तिका एफ.एम, राजविराज, नेपालसँ आएल प्रमोद प्रियदर्शी, भूतपूर्व सरपंच श्री रामनारायण यादव, शिक्षक श्री सत्य नारायण मण्डल, डंगराहा पंचायतक भूतपूर्व मुखिया श्री रामप्रीत मंडल जीक संग-संग लगभग पाँच सएसँ ऊपर लोक समारोहमे भाग लेलनि।
‘विदेह’ मैथिली पोथी प्रदर्शनीसँ ग्रामीण सभमे काफी हर्ष देखबामे आएल।
समाचार- पूनम मण्डल


text:
रोपनी
इन्द्रजाल
वापसी
टैक्सी ड्राइवर के जवाहर लाल नेहरु विश्वविद्यालय जाय लेल कहि हम अपन ख्याली दुनियाँ में वापस लौटलहुँ। JNU, 3 साल धरि हमर कर्मस्थल छल। आइ सऽ 17 साल पहिने हमर भाग एहि ठाम करौट मारने छल। उजरका पैजामा आ बुलुका टी-शर्ट पहिरने , माथ पर एकटा पेटी लऽ कऽ हम दिल्ली आयल रही। 1990 में भारतक चेहरा अभूतपूर्व ढ़ंग सऽ बदलि रहल छल। राजीव गाँधी लाइसेंस राजक खात्मा के बीजारोपण कऽ चुकल छलाह। बी०बी०सी० पर गाम में हुनका बारे में बहुत सुनने छलहुँ। डिबियाक इजोत में राजीव के विकास के बात सुनि करेज चारि आँगुर चाकर भऽ जाइत छल। मुदा ओ 1984 सँ 1989 तक जेहो केलथि तेकर एको आना गाम तक नहि पहुँचलहि। ने रोड बनल, ने बिजली आयल आ नै नहर के नामों-निशान। दिल्ली मुदा चकाचक छलई। ताहि दिन हमरो मोन में छल जे पढ़ि लिख कऽ IAS बनि हम गामक रूप बदलि देबय। हाई स्कूले सऽ पढ़य में हम तेज छलहुँ। पाठक जी हाई स्कूलक हेडमास्टर छलाह। हमरा बहुत मानय छलैथ। हुनके कहला पर बी०बी०सी० हिन्दी सेवा सुननाय शुरु केलहुँ। आमक दूटा गाछ बेचि बाबू फिलिप्स के एक गोट रेडियो किन देने रहथि। बी०बी०सी० सुनय में बहुत मोन लगैत छल। प्रस्तुतकर्ताक बोली आ समाचारक शैली बेजोड़ छल। कखनो कखनो बी०बी०सी० के रौतका समाचार खतम भेला के बाद उत्सुकतावश औरो स्टेशन सभ धरबई छलहुँ। एनाही रेडियो डोयचावेला (जर्मनी), वायस आफ अमेरिका, रेडियो जापान इत्यादि सऽ परिचय भेल। हर दिन बहुत नबका बात सुनई छलहुँ आ बुझबाक कोशिश करैत छलहुँ। देश-विदेशक बात, ज्ञान -विज्ञानक बात, राजनीति आ खेलक बात, सभ किछु हमरा रुचिगर लागैत छल। रेडियो डोयचावेला आ वायस आफ जर्मनीक प्रभाव हमरा उपर किछु बेसी छल। जर्मनी भाषा, आ समाजक परिचय रेडियो द्वारा भऽ चुकल छल। JNU आबि हम जर्मन भाषा में B.A. केलहुँ। आह देखु, बाते बात में JNU आबि गेल। कालचक्रक टोना सऽ इहो नहि बचल। विद्यार्थी विद्यार्थिनी सभक वेश-भाषा से लऽ कऽ होस्टलक रुम तक, हर जगह वैश्वीकरणक छाप साफ अछि। एतय से स्टॆशन जेबाक अछि। 4 घंटा में पटना शताब्दी पकड़बाक अछि।
B.A. केलाक बाद हम कनी दिन एकटा निर्यात कम्पनी में काज केलहुँ। IAS बनबाक सपना सभ पहिनहि चूर भऽ गेल छल। कम सीट आ ताहि उपर सँ आरक्षण हमरा असमर्थ कऽ देलक। गाम के चेहरा बदलबाक सपना मुदा हम नहिन छोड़लहुँ। B.A. के दोसर वर्ष में हम शनि आ रवि दिन कऽ जर्मन सैलानी सभ के दिल्ली, जयपुर आ आगरा देखबति छलहुँ। एहि सऽ अप्पन आवश्यकता जोगर पाई बाहर भऽ जाइत छल। एक बेर एकटा व्यवसायी अपन परिवार सँग भारत दर्शन पर आयल रहथि। गाइड के रूप में हमरे मौका भेटल। संयोगवश एक सप्ताहक छुट्टी रहै। हम हरिद्वार सऽ लऽ के दार्जिलिंग तक देखा देलयनि। हमर जर्मन, अंग्रेजी आ हिन्दी पर पकड़ देखि सभ बड्ड प्रसन्न भेलथि। एक दिन 5 साल बाद चेम्बर आफ कामर्स में फेर इ व्यवसायी हमरा भेंट भेलथि। देवी कृपा सऽ हमरा ओ अपन कम्पनी में काज करय बजौलनि। दु सप्ताह बाद हम Frankfurt में छलहुँ, तेकर बाद फेर कहियो नीचा तकबाक मौका नहि रहल। एक के बाद एक देश आ एक सऽ एक कम्पनी में बहुत उच्च पद पर हम बैसेत गेलहुँ। पाई बढ़ैत गेल मुदा मोन छोट होयत गेल। अप्पन लोग सभ छुटैत गेल। हम धनक पाश में बान्हल हब्शी दास जकाँ काज करैत रहलहुँ। फेर एक दिन माँ फोन केलनि जे बाबूजीक तबीयत खराब छनि। बस तखनहि हम मोन बना लेलहुँ जे आब गाम जेबाक समय आबि गेल। बिहारक मुख्यमंत्री अपन राज्य में निवेशक लेल प्रयत्न क रहल छल जे हमहुँ अप्पन ग्राम निर्माणक सपना पूरा कऽ सकैत छी।
पटना पहुँचि सीधे गाम के रस्ता धेलहुँ। जीप कऽ गाम दिस विदा भेलहुँ। सत्रह साल में दुनिया बदलि गेल मुदा ई रस्ता आ गाम सभ ओनाही के ओनाही। हाँ, आब इंटा के घर बेसी अछि, खेत सभ एक-आध गोट परती छुटल आ माल-जाल सेहो कम भऽ गेल अछि। जीप ड्राइवर से राजनीति, किक्रेट, अमेरिका, अफगानिस्तान इत्यादिक गप्प करैत गाम पहुँचलहुँ। आँगन सुन्न-मसान। माँ आ बाबूजी के छोड़ि भरि आँगन में कियो नहि। टोल में सभ घरक यैह हाल। बड़का - बड़का घर-आँगन में खाली कोठी-ढ़ेकी, जाँत-समाठक चौकीदार बुढ़बा-बुढ़िया सभ। सियान तऽ जेना गाम सऽ विलायै गेल। मोन टूटि गेल। भारतक विकास आय धरि गाम नहि पहुँचल थिक। 9-10% आर्थिक विकास आइयो गरीब खेतीहरक पेट नहि भरि सकल अछि। आधा सऽ बेसी गाम दिल्ली, बम्बई आ कलकत्ताक झुग्गी में कीड़ा-मकोड़ाक जीवन व्यतीत कऽ रहल अछि।
एक सप्ताह बाद बिहारक व्यवसाय एवं वाणिज्य मंत्री तथा मुख्यमंत्री संग हमरा सन निवेशक सभक भेंट छल। पटना के तीन सितारा होटल में समारोह सनक वातावरण में दिन भरि चर्चा चलतैक। चर्चा के केन्द्र-बिन्दु रहत 250 बीघाक "विशेष आर्थिक क्षेत्र" वा "SEZ". बिहार सरकार नबका व्यवसाय आ उद्योग के बढ़ावा देबाक लेल 250 बीघा जमीन लऽ कऽ ओही पर हर तरहक आधुनिक प्रबन्ध करतई। 10,000 लोक सभ के रोजगार भेटबाक आशा छैक। लोक सभ लग पाई एतैक तऽ खर्च सेहो बढ़तैक, तै Wal-Mart सन विश्वस्तरीय कम्पनी सभ गाम गाम में दोकान खोलत। Wal-Mart के प्रतिनिधि कहलनि जे साबुन-सर्फ, कपड़ा-लत्ता सँ लऽ के सिलाई मशीन आ साइकिल तक सभ किछु एके दोकान में सस्ता दाम पर। कम्पनी सँ माल सीधे दोकान में। सुनऽ में तऽ बढ़िया लागैत छैक मुदा एहिसँ कतेको दुकानदार बेरोजगार भऽ जेताह। गामक कठघरा सभ उठि जायत। SEZ के लेल जे जमीन सरकार चुनने अछि, ओहू पर विवाद। गामक लोक सभ के उपजाऊ जमीन जबरदस्ती छीन लेल गेल छै। मुआवजा में कनी मनी पाई आ परिवार में एक गोटा के नौकरी। हमरा अपन बचपन मोन पड़ि गेल। बाबू भिन्न भेल रहथिन तऽ हिस्सा में दुए बीघा जरसीमन छलनि। ओही के उपज सँ केनाहु घर चलय छल। एक बेर रौदी भऽ गेलय तऽ मड़ुआ, मकई आ जनेर के रोटी खाइत-खाइत हम सभ तबाह भऽ गेल रही। हमर बाबू सनक किसान के जौं दूनू बीघा जमीन चलि जेतैक तऽ हमर सभक जीवन के तऽ कोनो आशे नहि छल। कारण जे अन्न खरीद के खेबाक क्षमता हमरा सभ में नहि छल। एकटा छोट-छीन नौकरी भेटला सऽ सेहो किछु खास फर्क नहि पड़ैत छैक।
एहि मीटिंग में हमरा बुझा गेल जे भारत आब शहरी आ ग्रामीण क्षेत्र में बँटि गेल अछि। पाई बला बिन-पाई बला सभ के दोहन धरि करबाक फेरी में छथि। औद्यौगीकरण या वैश्वीकरण से खेतीहर के कोनो फायदा नहि छै। कोनो अंतर अनबाक लेल जमीन सऽ शुरु करऽ पड़तै। पढ़ाई- लिखाई के बन्दोबस्त; खेती में वैज्ञानीकीकरण आ सुगम कर्ज कम व्याज पर भेटनाय अत्यन्त जरुरी छैक।
आय हमरा गाम अयला 5 साल भऽ गेल। धीया-पुता सभ बोर्डिंग स्कूल में अछि। हम, हमर श्रीमती, बाबूजी, माँ आ पूरा गाम आब हमर घर जकाँ अछि। आय गाम में 600 धीया-पुता हमर स्कूल में पढ़ैत अछि। एहि साल मैट्रीक में 63 उतीर्ण विद्यार्थी एही गाम सऽ छल। गामक कृषि उपज आब बेसी दाम पर बिकायति अछि। गामक किसान सभक योगदान तथा सरकारी कर्ज सऽ एकटा कोल्ड स्टोरेज खुलि गेल अछि। तीन टा जेनरेटर सऽ गाम में बिजलीक बन्दोबस्त भऽ गेल अछि। जेनरेटर बंगरेरा के बीया से चलैत अछि। बाहर लोक एकरा Bio-Diesel कहैत अछि। आब एहि गाम में ताश खेलैत लोग कमें भेटत। सभ के किछु ना किछु काज छैक।
मछली पालन, मधुमक्खी पालन, पापड़ आ चरौरीक कारबार, छीट्टा-पथिया के बुनाई आ मिथिला पेन्टिंग सभ किछु आब एहि गाम में भऽ रहल अछि। संगहि स्वास्थ्य मेला, चिकित्सा कैम्प, साप्ताहिक सिनेमा शो, गीत-नाद इत्यादि सेहो आयोजित भऽ रहल अछि।
माँ भगवती हमरा जे अवसर देलनि सएह अवसर हम एहि गामक बच्चा-बच्चा के देबय चाहैत छी। प्रयास करबाक लेल खाली कनेक हिम्मत चाही, भगवान कमजोर के संग अखनहुँ छथिन। जाहि भँवर सऽ हम आ हमरा संग सैकड़ो लोग निकलि चुकलथि, ओही भँवर में आइयो हजार लोग डूबि-ऊगि रहल छथि। हमरा सभके काजक पाछाँ ताकक चाही, कनी टा के सहारा आय हजारों के भँवर से निकालि सकैत अछि।
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
Tuesday, May 29, 2012
तिलकोरक तरूआ :: जगदीश्ा प्रसाद मण्डल
तिलकोरक तरूआ
जहिना नमहर दोकानमे प्रवेश करिते जीवनोपयोगी वस्तु देखि मन उबिआए लगैत जे ईहो कीन लेब, आेहो कीन लेब। मुदा पाइयो आ विचारो तँ ओतै रहैए जतए पहिनेसँ विचार भेल अबैए। इच्छा रहितो किसुनलाल डेरामे डाइनिंग टेबुल नै लगा ओसारेपर अपनो दुनू परानी आ अतिथियो-अभ्यागतकेँ खुअबैत। कम दरमाहा साधारण जिनगी। शहरमे रहितो गामक चालि-ढालि बेसी, कारणो स्पष्ट जे शहरी बनैले शहरी जिनगी बनबए पड़ैत। जे ओहिना नै पाइक हाथे बनैत। पाइयक काज मुँहसँ थोड़े होइ छै। भलहिं मुँहक आगू पाइक मोल जेहेन होइ। खास्ता कचौड़ी मुँहमे लाड़ैत-चाड़ैत गर लगबैत देवकान्त बजलाह-
“आह, बुझलह किने किसुनलाल किछु होउ, दुनियाँ सात बेर किअए ने उनटै-पुनटै मुदा अपना ऐठाम गामक जे तिलकाेरक तरूआ अछि, ओकर तुलना कतए हएत?”
देवकान्त भाइक बात सुनि किसुनलालक मनमे कनियो हिलकोर नै उठलै। किएक तँ मनमे यएह नाच होइत रहै जे डेरामे गौआँ एलाहेँ तँए ई नै अजस हुअए जे खेनाइयोमे ठकि लेलक। नीक कि दब भरि पेट कहुना खाथि। जँ से नै हेतनि तँ दसठाम बजताह जे खाइयो ले भरि पेट नै देलक। तही बीच मनमे उठलै जे पूछि-पूछि खुआएब नीक। जे कम-सँ-कम पहिलबेर तँ कहता जे हँ इच्छापूर्ण खेलौं आब कने अराम करैक ओरियान करह आ तोहूँ सभ खा-पीअह, काज-उदम देखहक। दैन्य दृष्टिये देखि किसुनलाल बाजल-
“भाय सहाएब, खेबा जोकर बनल छै की नै। कहाँ खाइ छिऐ चारिटा आरो नेने आबी?”
पहिलुक ढकार ढेकड़ैत देवकान्त उत्तर देलक-
“अँए हौ, तँू हमरा राक्षस बूझै छह जे आगूमे एत्ते वस्तु ढेरिया देलह हेँ आ तइपर सँ परसन लइले कहै छह?”
जहिना डारिमे लागल मचकीक पहिल आस होइत तहिना, किसुनलालक मनमे आस जगिते बाजल-
“भाय सहाएब, कनिये-कनिये समान सभ परसै ले घरवालीकेँ कहने छलिऐ। जेना-जेना भोजन करैत जेताह तेना-तेना परसि-परसि दैत जेबनि।”
तहसाना जकाँ तहिआएल भोजन पाबि देवकान्त भाइक मन गदगदाएल। किसुनलालक बात अंतो ने भेल छलै आकि बिच्चेमे देवकान्त बाजि उठलाह-
“अँए हौ किसुनलाल, तँू अनठिया बूझै छह। अपन घर छी जे खगत आकि बेसी खाइक मन हएत ओ मांगि कऽ लेब। तइले तोरा मनमे किअए होइ छह जे भुखले उठि जाएब। हम ओहन लोक नै ने छी जे खाइओ लेब आ दुसियो देब।”
तखने किसुनलालकेँ पत्नी- सिंहेश्वरी हाथक इशारासँ शोर पाड़ि कहलखिन-
“तिलकोरक तरूआ दऽ भैया की कहलखिन?”
“किअए?” किसुनलाल पुछलक।
“तिलकोरक साग आ चटनी तँ खाइ छी, बनबैयोक लूरि अछि मुदा तरूआ नै खेने छी।”
ओना सिंहेश्वरी देवकान्तसँ अढ़ भऽ कहैत मुदा बोलीमे एहेन टाँस देने जे देवकान्तो बुझथिन। साग आ चटनी सुनिते मनमे उठलनि जे साग तँ कत्ते दिन खेने छी। तहूमे जखन पेशाबक गड़बड़ी रहए तँ पथ्यमे यएह चलैए। मुदा चटनी तँ नै खेने छी। लाज-संकोच तँ ओकरा ने होइ छै जेकरा बूझि पड़ै छै जे भारी छी। मुदा हम कोन भारी छी जँ भारी रहितौं तँ बुझले रहैत। नै बुझल अछि तँ बूझि लेब कोन अधला हएत। जँ कहियो खाइयेक मन हएत, बुझलेहे ने काज देत। अचार मुँहमे लैत मुँहक कर समेटि कऽ घोटैत बजलाह-
“किसुन, ई की कोनो गाम-घर छी जे कनियाँ एत्ते संकोच करै छथि। एतै आबह कने एकटा बातो बुझैक अछि।”
देवकान्तक बात सुनि किसुनलाल तँ ससरि कऽ लगमे आबि गेल। मुदा सिंहेश्वरी -पत्नी- किछु आगू बढ़ि, किछु पाछू दिस आबि कऽ ठाढ़ भऽ गेलीह। जहिना कोनो बच्चोसँ कोनो गप बुझए बेरमे रंग-रंगक प्रश्न, पूरक प्रश्न पूछि संतुष्ट होइत अछि। तहिना देवकान्तोक मनमे होन्हि जे कोनो बात बूझैले सोझा-सोझी नीक होइ छै लजकोटर तँ बहुत बात छोड़िये दैत अछि आ बहुत बिसरियो जाइत अछि। दोखाह तँ दुनू भेल। अपनाकेँ निच्चा उतरि सिंहेश्वरीकेँ ऊपर चढ़बैत देवकान्त कहलखिन-
“कनियाँ आइ ने किसुनलाल दू-पाइ कमाएल हेँ तँ फुलपेंटो पहिरने देखै छिऐ, मुदा जखन गाममे छल तखन तँ वएह एकटा चरिहत्थी गामछा छै। डाँड़मे लपेटने रहै छल। गप-सप्प करैमे कोनो-लाज-धाक नै हेबाक चाही। हम जे बुझै छिऐ से अहूँ पूछू आ जे नै बुझै छिऐ से हमहूँ किअए ने पूछब। तइले लाज-संकोचक कोन काज छै।”
किसुनलाल- “भाय सहाएब, कहैले तँ गाममे नै छी मुदा गामे जकाँ एतौ छी। ने ओते कमाइ होइए जे होटल घुमब, ज्वेलरी घुमब। बस डेरासँ कारखाना आ कारखानासँ डेरा अबै-जाइ छी। अठबारे -छुट्टी दिन- कनी-मनी घूमि लइ छी सेहो पएरे।”
पतिक बात सुनि सिंहेश्वरी पाछूसँ ससरि कनी आगू बढ़ि तिरछिया कऽ ठाढ़ भऽ बजलीह-
“कि कहलखिन?”
देवकान्त- “कहलौं यएह जे तिलकोरक चटनी केना बनबै छिऐ?”
देवकान्तक प्रश्न सुनि सिंहेश्वरी बजलीह-
“भैया, हिनका कि कोनो नै बुझल हेतनि।”
देवकान्त- “कनियाँ, कोनो कि हमरा जँचैक अछि, धरमागती कहै छी, नै बुझल अछि।”
तइ बीच सामंजस्य करैत िकसुनलाल बाजल-
“भाय सहाएब, ओना हम तरूओ खेने छी, सागो खेने छी आ चटनियो खेने छी। धीया-पुतामे पाकल तिलकोरक फड़ सेहो खेने छी। जाबे माए जीबैत रहए ताबे आन दिन तँ नहिये मुदा जुरशीतल पाबनिमे तिलकोरक तरूआ अवस्से तड़ए। बड़ खर्चाक चीज छी। ओते खर्च कऽ खाएब असान थोड़े छै।”
पतिक सह पबिते सिंहेश्वरी बजलीह-
“भैया, हमर माए-बाप बड़ गरीब छलाह। भरि पेट अन्नो नै भेटैत छलनि तखन जे तरूआ-बगहरूआक सेहन्ते करितथि से पार लगितनि।”
सिंहेश्वरीक बात सुनि मुड़ी डोलबैत देवकान्त बजलाह-
“हँ, से तँ ठीके। हमहूँ की कोनो बेसी खेने छी। जहिया कहियो घरदेखीमे कतौ जाइ छी तखन खाइ छी। सेहो आब उठाबे भेल जाइए। आब तँ सहजहि लोक तेहेन चिकनिया भऽ गेल जे अल्लुऐक पाँचटा पूरा लइए। नवका तूर तँ खाइक कोन गप जे बुझबो ने करैत हेतइ। पात-पुत कहि थोड़े खाएत। अच्छा छोड़ू ऐ सभकेँ, असल बात तँ छुटले अछि।”
विचारक सामंजस्य पाबि सिंहेश्वरीक उत्साह जगलनि, बाजलीह-
“भैया, साग तँ बुझले हेतनि जहिना कदीमा पात, अड़िकंचन पातकेँ कत्तासँ काटि भुजल जाइ छै तहिना तिलकोरो पातक होइ छै।”
हूँहकारी भरैत सिंहेश्वरीक बातकेँ मानि देवकान्त बजलाह-
“हँ-हँ, तिलकोरक साग तँ केत्ता दिन खेने छी। मुदा चटनी नै।”
जहिना नव काज केने, नव जगहपर पहुँचने वा नव लोकसँ दोस्ती भेने मनमे खुशी होइत तहिना दस बर्ख पहिलुका खेलहाक चरचा करैमे सिंहेश्वरीकेँ सेहो मनमे खुशी उपकलनि। मुस्कुराइत बजलीह-
“भैया, अड़िकंचन पातकेँ कदीमा पात वा आन पातक तरमे दऽ पतौड़ा बना आगिमे पकौल जाइ छै, तहिना तिलकोरो पातकेँ पकौल जाइ छै। जखन उपरका पात झड़कि जाइ छै तखन बूझि जाइऔ जे तिलकोरोक पात सीझ गेल हएत। ओकरा चुल्हिसँ निकालि चाहे पानिक वर्तनमे दऽ दिऔ नै तँ कनीकाल सराइले छोड़ि दिऔ। जखन सरा जाएत तखन ओकरा पतौड़ासँ निकालि सिलौटपर थकुचि कऽ पीसि लिअ। बहुत मसल्लाक काजो नै पड़ै छै। चसगरसँ नून मिरचाइ दऽ दिऔ। बस भऽ गेल। ओना लोक भातोमे खाइए मुदा रोटीक तँ बुझिऔ जे जहिना भातक दालि तहिना रोटीक तिलकोरक चटनी छी।”
सिंहेश्वरीक बात सुनि तेसर ढकार ढेकरैत देवकान्त लोटा उठा पानि पीबि बजलाह-
“किसुनलाल, बहुत खेलिअह समानक आगू खेनिहार थोड़े ठठत। बड़ ओरियान केने छेलह।”
जहिना नीक विद्याथी बोर्ड वा युनिवर्सिटीमे टॉप केलोपर झुड़झुड़ाइत जे दुइयो प्रतिशत नम्बर आरो रहैत तँ अस्सी प्रतिशत पूरि जइतए। तहिना किसुनलाल कहलकनि-
“भाय सहाएब, कनिओ आर खाइऔ।”
आग्रह सुनि देवकान्त बजलाह-
“हम कि कोनो राक्षस छी जे कतबो खाएब तँ पेटे ने भरत। मनुखक जे भोजन छिऐ से तँ खेबे केलौं। तो नै अंदाज केलहक जे लोक कते खाइए। पेटेक कोन बात जे मनो भरि गेल। अच्छा एकटा बात कहह जे अपन गौआँ के सभ ऐठाम, बम्बइमे रहै छथि?”
देकान्तक प्रश्न सुनि किसुनलाल मने-मन सोचए लगल बम्बइ सनक शहरमे के कतए रहैए ई भाँज तँ मात्र दुइये गोटोकेँ रहै छै। पहिल जे काज नै करैए, दोसर जे कोनो कम्पनीक एजेंसी करैए। बाकीकेँ कोन जरूरत छै। अठबारे छुट्टी होइए तइमे कि सभ करब। कपड़ा-लत्ता खींचब आकि सप्ताह भरिक अधखड़ुआ नीन पुराएब, आकि दुनू परानी मिलि कोनो नव जगह देखि लेब, आकि भेँट-घाँट करब। तखन तँ ओहुना कियो-ने-कियो दर्शनीय जगहपर भेँट-घाँट भइये जाइ छथि। गाम-घरक हालो-चाल बूझि लइ छी आ संग मिलि चाहो-पान कऽ लइ छी। अपन मजबूरीकेँ छिपबैत किसुनलाल बाजल-
“भाय सहाएब, अहूँक जेठजन तँ परिवारे लऽ कऽ रहै छथि, हुनकासँ सभ भाँज लगि जाएत। तखन हम एत्ते जरूर कहब जे जइ करखानामे काज करै छी तइमे तीन गोटे छी। कहैले तँ उठे काज अछि मुदा सभ दिन काजो लगैए आ एकेठाम सात दिनक पगारो भेटैए। तइमे रवि दिनक सेहो भेटैए।”
देवकान्त- “अझुका तँ छुट्टी लिअए पड़ल हेतह?”
“किअए छुट्टी लिअए पड़त। कोनो कि ओकर दरमाहाबला नोकरी करै छिऐ। अझुका बदला रवि दिन काज कऽ देबै। कोनो की स्कूल-आँफिस छी जे सोलहन्नी बन्न होइए। करखाना छिऐ ने। सभ दिन चलिते रहै छै।”
“परिवार किअए गामसँ लऽ अनलहक ऐठामसँ कमे खर्चमे गामक परिवार चलैए?”
“भाय सहाएब, अहूँ अनठा कऽ बजै छी। गाम-घरक लोकक किरदानी नै देखै छी जे ताड़ी-दारू पीब-पीब कि सभ किरदानी करैए। अपन इज्जत अपने सोझामे नीको होइ छै आ लोक बचाइयो सकैए। तखन देखियौ ज मनमे तँ अछिये जे जखने गाममे रहै जोकर, कोनो काज ठाढ़ करै जोकर पूजी भऽ जाएत चलि जाएब।”
“कते महीना बचै छह?”
“एते दिन तँ बूझू जे कहुना कऽ गुजल केलौं मुदा आब छह माससँ गोटे महीना हजार रूपैया आ गोटे पनरहो सौ बचि जाइए।”
“बैंकमे जमा करैत जाइ छह किने?”
“बैक जाएब से छुट्टी होइए। एजेंट-फेजेंट तँ ढेरी अबैए मुदा ओकरा सबहक भाँजमे नै पड़ए-चाहै छी।”
“कमो पूजीसँ तँ गाममे काज चलै छै। बिनु पूजियोक चलै छै।”
“हँ से तँ चलै छै। जेकरा अपन कारोबार नै छै ओ दोसराक काज करैए। मुदा देखते छिऐ जे कते बोनि दइ छै। तहूमे आब कहुना-कहुना दुनू परानीमे आठ हजार महीना उठबै छी, ऐठाम महगी अछि तँए कम बचैए। मुदा गाममे तँ कमसँ कम ओते कमाइ हुअए जे जहुना गुजर कटै छी तहुना पूरा सकी।”
“अपन कि अन्दाज छह जे कते दिनमे पूरा लेबह?”
“जँ भगवान निकेना रखलनि तँ डेढ़-दू साल मे जरूर पूरि जाएत। अहाँ भाय-सहाएब सबहक दोसरे दिन-दुनियाँ छन्हि।”
भाय सहाएबक नाओं सुनिते जहिना भरल पेटक गरमी होइ छै तहिना देवकान्तकेँ फूकि देलकनि। मुदा अपनाकेँ सम्हारैत बजलाह-
“सुथनी भाय-सहाएब। मन भेल जे कनी बमै देखी, दरभंगामे टिकट कटेलौं चलि एलौं। तोहर नाओं-ठेकान लऽ लेने रहिहह। तँए तोरा डेरापर चलि एलौं। भाइये छिआह तँ कि ओइसँ सतरह-बर नीक तँू छह। कम-सँ-कम समाज बूझि तँ सुआगत केलह।”
अपन प्रशंसाा सुनि किसुनलाल विह्वल भऽ गेल। बाजल-
“भाय सहाएब, ओते तँ कमाइये ने अछि जे अइल-फइलसँ खर्च करब मुदा समाजक जँ कियो डेरापर औताह तँ अनका जकाँ मुँह नै घुमा लेब।”
किसुनलालक सह पबैत देवकान्त बजलाह-
“किसुनलाल परिवारे सभ कोकणि गेल तँ समाज केहेन हएत। मुदा तँए सोलहो आना परिवार कोकणिये गेल सेहो बात नइए। जाबे धरतीपर धरम नै छै ताबे चलै केना-ए।”
किसुनलाल- “भाय सहाएबक भेँट करबनि की नै?”
“मन तँ एको पाइ नै अछि मुदा जखन ऐठाम आबि गेलौं तखन नहियो भेँट करब उचित नहिये हएत। तोरा तँ हुनकर मोबाइल नम्बर बूझल हेतह किने?”
“हँ से तँ लिखल अछि। मुदा मोबाइल अपना कहाँ अछि?”
“बुथपर सँ तोहीं कहि दहुन जे देवकान्त गामसँ ऐला अछि। जँ गप करए चाहता तँ अपने कहथुन नै तँ जानकारी तँ भेटिये जेतनि।”
भायपर बिगड़ल देखि सिंहेश्वरी देवकान्तकेँ पुछलकनि-
“भैया, एना खिसिआएल किअए छथिन?”
देवकान्त- “कनियाँ, की कहब कहैले तँ पाइ-कौड़ीबला कहबै छथि। तहिना घरक घरोवाली छथिन। अपना तँ कनी-मनी कुल-खनदानक लाजो होइ छन्हि मुदा घरवाली जे छथिन से तँ भगवाने देल छथिन।”
सिंहेश्वरी- “जखन अपने नीक छथि तखन हुनका घरवालीसँ कोन मतलब छन्हि?”
देवकान्त- “मतलब पुछै छी। की कहब, बजितो लाज होइए जे एके परिवारक छी तखन एना किअए बजै छी। मुदा नहियो बाजब सेहो तँ गलतिये हएत। अपने जे भाय सहाएब छथि से मरदे-ने-मौगिये, बलिगोबना छथि। जहाँ किछु बाजए लगताह आ पत्नीक आँखिपर नजरि पड़तनि आकि बोलिये बदलि जाइ छन्हि।”
Subscribe to: Post Comments (Atom)


text:
राइजिंग स्टार केँ पूरा शो मे पहिल बेर फाइनल राउंड केर दरमियान चैनलक साजिश सभक सोझा आएल। राइजिंग स्टार के फाइनल राउंड मे पहिने मैथिली ठाकुर केँ परफॉरमेंस भेल, मैथिली ठाकुर क' हुनकर धमाकेदार परफॉरमेंस पर 76% वोट भेटल। मैथिली ठाकुर के बाद 'बैनेट दोसांझ' केर परफॉरमेंस शुरू भेल बैनेट दोसांझक परफॉरमेंस केर दरमियान आश्चर्य देखबाक लेल भेटल, एतहि मैथिली ठाकुर संग साजिश भेल।
जखन 'बैनेट दोसांझ' केँ परफॉरमेंस चलैत छल ओहि दरमियान हुनका भेटल वोट 51% से सीधा 61% देखाओल गेल। ऐता साफ तौर पर मैथिली ठाकुर राइजिंग स्टार जितैत देखार देली, बैनेट दोसांझक मूँह सूखा कए चोकटी भ' गेल छल। मुदा, देखते - देखते बैनेट दोसांझ के वोट क्लोजिंग के बाद 61% से 77% पर जे क' रोकल गेल। टेक्निकल टीम द्वारा एहि साजिशक चक्कर मे दू बेर साउंड सेहो बन्द भ' गेल आओर पुनः चालू भेल। ऐता चैनलक साजिश साफ - साफ झलकैत छल, दू बेर टेक्निकल टीम वोटिंग प्रतिशत बढेलक आओर दुनू बेर साउंड सेहो क्षण भरिक लेल रूकि गेल। एतहि टेक्निकल टीम मैथिली ठाकुर क' प्राप्त भेल 76% वोट केँ बदला बैनेट दोसांझ के 77% वोट द' विजेता घोषित क' देलैन्ह। ई सभ साजिश नहि तेँ आर की?


text:
एसडीपीओ सुबोध विश्वास कहला कि गिरफ्तार अपराधि सभ पहिने गोली चलेला ओकर बाद डॉक्टर केँ रंगदारी लेल फोन केला। मुदा डॉक्टर केँ फोन बंद छल। बाद मेँ संतोष यादव डॉक्टर क' मैसेज करि रंगदारी केर मांग केला। लेकिन जखन हंगामा बढ़ी गेल आर पुलिस पुरनका सिम कार्ड जाहि सँ फरवरी मेँ डॉ. आईडी सिंह, डॉ. ब्रजेश सिंह व कोसी पैथोलाजी संचालक नवीन सिंह सँ रंगदारी मांगल गेल छल ओहि सिम कार्ड के आउटगोइंग बंद करा देलनि। पहिल सिम कार्ड बंद भेलाक बाद अपराधि सभ दोसर सिम कार्ड लेलनि आर फोन करि 25 लाख तक्का केँ रंगदारी मांगलनि।
संतोष यादव सँ बरामद सामान म' शहर केँ आधा दर्जन नामी डॉक्टर सभक नाम पर फोन नंबर केँ पर्ची भेटल। अपराधि सभक मनसा डॉ. ब्रजेश सँ रंगदारी वसूललाक बाद एहि सभ डॉक्टर सेँ वसूली करबाक छल। जानकारी अनुसार मोबाइल व कंप्यूटर केँ काफी जानकारी राखै बला संतोष यादव यदि पुलिस केँ हाथ नै लागतिये तेँ आबै बला दिन इ रंगदारी लेल फोन आबैत रहतिये।
पुलिस केँ अनुसार गिरफ्तार संतोष यादव काफी शातिर किस्म केँ अपराधी छैथ। ओना आज तक संतोष यादव केँ कुनु आपराधिक इतिहास नै छल। लेकिन एहि घटना म' जाहि प्रकार केँ तैयारी देखल गेल ओहि सँ बुझायल जे ओ बहुत शातिर छैथ।


text:
16.
पोसपुत कथा संग्रह श्री संतोष कुमार मिश्र, मिथिला (नेपाल)।
मिथिलाक्षरमे प्रकाशित प्रथम 21म सदीक मैथिली पोथी।
समीक्षा- गजेन्द्र ठाकुर.
पोथी समीक्षा
सन्तोष कुमार मिश्र केर कथा संग्रह पोसपुत प्राप्त भेल अछि। नेपालक एहि कथाकारक सात गोट कथा पोसपुत, एकटा ब्यथा पत्रमे, जखन कनिञा भेलखिन बिमार, सिपाहि, डाक्टर, भाग्य अप्पन-अप्पन आ’ दाग एहिमे सम्मिलित अछि। कथावस्तु प्रस्तुत करबासँ पहिने एकर अन्य पक्ष पर चर्च करब आवश्यक।
पहिल गप जे एहि पुस्तकक समीक्षासँ एकर प्रारम्भ भेल अछि। श्री कालीकान्त ‘तृषित’, देपुरा रुपैठा, जनकपुर एकर सांगोपांग समीक्षा कएलन्हि अछि, आ’ ई कथाकारक उच्च मानसिकता अछि जे ओ’ एहि समीक्षाकेँ उचित रूपमे लेलन्हि, कारण जौँ से नहि रहैत तँ एकर एहि रूपमे स्थान पोथीमे नहि भेटैत।
दोसर गप जे ई पोथी एक दिशिसँ देखला उत्तर देवनागरीमे आ’ दोसर दिशिसँ देखला उत्तर मिथिलाक्षरमे लिखल बुझि पड़ैत अछि आ’ से अछियो। 21म शताब्दीक ई प्रायः एहि तरहक प्रथम प्रयास अछि, जे मैथिलीमे देखबामे आएल अछि।
आब पहिने तृषित जीक समालोचना देखैत छी। ओ’ लिखैत छथि, जे कथाकारक कथामे पलायनवादी सोचक प्रधानता रहैत अछि, संगहि ईहो गप उठबैत छथि जे साहित्य सृष्टाकेँ तटस्थ प्रस्तोता होयबाक चाही आकि पथ प्रदर्शक, पलायनवादे होयबाक चाही आकि संघर्षक प्रेरणाश्रोत?
‘पोसपुत’क विषयमे तृषित जी कहैत छथि, जे एहिमे तीनपुस्तक वर्णन अछि, आ’ राजा महेन्द्र आ’ राजा त्रिभुवनक समयमे भेल घटनाक वर्णन जोड़बाक अभिप्राय स्पष्ट नहि अछि।
’एकटा व्यथा पत्रमे’ केर विषयमे ऋषित कहैत छथि जे कालक गति , लोकक विवशता आ’ अनुभूतिक वर्णन अछि एहिमे।
तेसर कथा ‘ जखन कनिञा भेलखिन बिमार’ केँ तृषित जी बिमार कथा घोषित करैत छथि।
‘सिपाही’ कथामे ओहि पदक विवरण अछि जे विवाह दानमे प्राथमिकता पबैत छल आ’ आब त्याज्य भ’ गेल अछि।
‘डॉक्टर’ कथाकेँ तृषितजी पलायनवादी सोचक पराकाष्ठा कहैत छथि। तृषितजीक विचारेँ डॉक्टरकेँ मरैत दम तक रोगीकेँ बचेबाक प्रयास करबाक चाही।
’भाग्य अपन अपन’ भाग्य चक्र पर आधारित अछि। ‘दाग’मे क्षणिक आवेशमे उठाओल गेल डेग, अपरिपक्व उम्रमे भेल प्रेमविवाह फेर तकरा बाद दोसराक संग भागि जायब ई सभ पथभ्रष्टताक प्रतीक अछि।
पोसपुत आत्मकथात्मक शैलीमे लिखल गेल अछि, मुदा एकर समापन अकस्मात् होइत अछि, पोसपुतक किरदानीसँ आ’ मायक नैहरि जएबासँ।
दोसर कथा पत्र शैलीमे अछि, जतय पोस्पुत कथा जेकाँ पात्र संतोष छथि। एहि कथाक समापन सेहो बड्ड हड़बड़ीमे भेल अछि, आ’ घटनाक तारतम्य लेखकसँ पाठक धरि नहि पहुँचि सकल।
ओहिना जखन कनिञा भेलखिन बिमारमे लेखक अपन कथ्य स्पष्ट नहि कए सकलाह।
सिपाहि कथामे सेहो पात्रक नाम संतोष छन्हि, मुदा कथ्य आत्मकथात्मक नहि अछि। डॉक्टरकेँ देशमे सेवा करबाक पुरस्कार भेटलैक प्रमाण-पत्रक रद्द होयब आ’ से ओकरा हेतु प्राणघातक सिद्ध भेल।भाग्य अपन-अपन पुरान खिस्सा कहबाक शैलीमे अछि, जे राजा देशमे सर्वेक्षण करएबाक हेतु राजकुमारकेँ पठबैत छथि आ’ ई कथ नीक बनि पड़ल अछि। दाग कथा कथात्मक अछि आ’ हड़बड़ीमे लिखल भाषित होइत अछि।
एहि कथा संग्रहकेँ तृषित जी समीक्षाक संग भाषायी रूपसँ संपादित नहि कएलन्हि, कारण एहिमे मानकताक अभाव अछि। प्रूफ रीडिंग सेहो नीक जेँका नहि भेल अछि। मानकताक हेतु विदेह आ’ मिथिला मंथनसँ प्रयास शुरू भेल अछि, आ’ विदेहक रचना लेखन स्तंभमे एकरा स्थान देल गेल अछि।केन्द्रीय भारतीय भाषा संस्थान, मैसूर द्वारा सेहो मैथिली स्टाइल मैनुअलक निर्माण भ’ रहल अछि, आवश्यकता अछि, जे नेपालक विद्वान लोकनि सेहो अपन मत मैथिली अकादमीक मानक निर्धारण शैलीक आधार पर बनाओल जा’ रहल शैली पर देथि, जाहिसँ ई सर्वग्राह्य होए।
c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।


text:
एक दिस हुनक पहिल राउंड केर सफलता पर जते समस्त मिथिलांचल वासी ख़ुशी सँ झुमैत छल, ओतहि दोसर दिस हुनक एहि सफलता पर किछ मिडिया आर संगठन के बिच सोशल मिडिया पर घमर्थन शुरू भ' गेल। मिडिया बला मैथिलीक सफलता के अप्पन ध्येय कहलैन, तेँ संगठनक लोग मैथिलीक सफलता के संगठन द्वारा चलाओल गेल अभियानक फल।
यौ जी महाराज मैथिली ठाकुर क' ई सफलता हुनक लगन, प्रतिभाक बदौलत भेटलैन्ह। मिडिया व संगठन हुनका एहिठाम पहुँचाबै मे जरूर अप्पन योगदान देलैन्ह मुदा, सफलता के क्रेडिट मैथिली ठाकुर के लगनक संगे - संग हर ओय इंसान के जायत अछि जे हुनका प्रोत्साहित करैत हुनका लेल वोटिंग केलैन्ह।
मैथिली ठाकुर लेल वोटिंग करबा मे पहिल बेर मैथिलवृन्द अप्पन एकता देखेलैन्ह, आर मैथिली ठाकुर के जीत समस्त मिथिलांचलक जीत थीक। ओहियो मे मैथिली एहि जीतक संग पहिल पायदान पर पहुँचल छथि, ताहिलेल हमरा लोकनि के ई प्रयाश करबाक चाही कि हुनका बेसी सँ बेसी प्रोत्साहित करि ताकि ओ आगुओ एहि जंग के सफलता पूर्वक जितैत मिथिलांचलक नाम रौशन करैथ।


text:
Wednesday, 22 June 2016
पद्य - १९० - कबार (बाल कविता)
कबार (बाल कविता)
छी कंकूर - सहोदर, पर हम
ओकरासँ किछु छोट छी ।
नाङ्गरि पातर छोट-क्षीण मोर,
ओक्कर तँऽ चौकोर छी ।।*१
कंकूरहि सनि लोल हमर,
आ देहक कारी रंग छी ।
माथ सेहो एकवर्णी कारी,
लाल ने ओक्कर रंग छी ।।*२
सालक किछु एहनहु महीना,
लोहाक बीझ सनि रंग हमर ।
देहक चमक बढ़ल - बदलल,
हरियर-कारी छी पंख हमर ।।*३
कंकूरक सनि भलहि लोल छी,
अलगहि पर सब ढंग हमर ।
हम नञि भेटब दूर चऽड़मे,
पानिक श्रोतक संग हमर ।।*४
संकेत आ किछु रोचक तथ्य -
*१ - करांकुलक अंग्रेजी नाम BLACK NAPED IBIS अछि आ कबारक GLOSSY IBIS, तेँ दुहुमे बहुत नजदीकक सम्बन्ध अछि । तथापि, दुहुमे बहुत किछु भिन्नता सेहो अछि आ तेँ प्राणीशास्त्रक वर्गीकरणमे सेहो दुहु अलग - अलग वंशक चिड़ै अछि । करांकुलसँ कबारक आकार छोट होइत अछि । करांकुलक नाङ्गरि चौकोर होइत अछि जखनि कि कबारक अपेक्षाकृत कम चौकोर ओ छोट ।
*२ - कबारक आकार-सुकार देखबामे करांकुलहि सनि लागैत अछि । लोलक आकृति सेहो कंकूरहि सनि रहैछ । पर, कबारक माथक ऊपरमे कंकूर जेकाँ लाल रंग नञि रहैत अछि ।
*३ - सालक किछु महीना एहन होइत अछि जाहिमे कबारक देहक रंग भूरा-कारीसँ बदलि बीझायल लोहाक रंगक (RUSTY COLOUR) आ चमकयुक्त (GLOSSY) भऽ जाइत अछि । दुहु पंखक रंग बदलि कऽ कजरी सनि गाढ़ चमकैत हरियर भऽ जाइत अछि ।
*४ - करांकुलक विपरीत कबार जलाशयक आस-पासक क्षेत्रमे भेटैत अछि । पानिक श्रोतसँ बेसी दूर ई चिड़ै नञि देखाइ दैछ ।
मैथिली पाक्षिक इण्टरनेट पत्रिका “विदेह” केर 204म अंक (15 जून 2016) (वर्ष 9, मास 102, अंक 204) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
आभिवादन केवल शब्द द्वारा व्यक्त औपचारिकताक अभिव्यक्ति मात्र नहि अपितु भावना प्रगृटिकरणक पवित्र एवं महत्वपूर्ण अवस्था थिक जकरा माध्यम सँ परस्पर श्रेष्ठ तथा कल्याणकारी संवादक आदान-प्रदान, आन्तरिक अशांति कें परम शांति मे परिवर्तित कय चित्त आओर चेतना कें शीतलता प्रदान करैत अछि । श्रेष्ठ कें विनम्र सम्मान कयला सँ वा अभिवादन कयला सँ सम्मान केनिहार व्यक्तिक संस्कार प्रसादिक बनैछ । अभिवादन व्यक्तिक आभूषण थिक । अभिवादन व्यक्तिक आचरण कें संस्कारित करैत अछि एवं एक-दोसरक भावनात्मक संबंध कें भव्य बनवैत अछि ।
भारतीय संस्कृति व्यक्तिक विविध साधनाक सर्वोत्तम परिणति थिक । समस्त दृश्यमान विरोध उत्पन्न भेला उपरान्तहुँ सामंजस्य स्थापित करबाक अनुपम चिंतन थिक । भारतीय जनमानसक विभिन्न प्रकारक साधनाक सर्वश्रेष्ठ परणति कें भारतीय संस्कृति कहबा मे कोनो प्रकारक अतिशयोक्ति नहि बुझल जेबाक चाही । वस्तुतः एहि प्रकारक चिंतनक आश्रय सँ विभिन्न प्रकारक समस्याक समाधानक मार्ग सहजतापूर्वक संभव भऽ सकैत अछि । भारतीय इतिहासक वर्णित अंश कें जतबा बुझल जा सकैत अछि, एकर अपेक्षा जतेक नहि बुझल जा सकैत अछि ओ अंश आओरो अधिक महत्वपूर्ण अछि । अनेकों जातिक समूह एवं धर्माम्लम्बी एहि भव्य भारतक अनिवार्य हिस्सा बनैत सर्वश्रेष्ठ योगदान दय, व्यवस्थित तथा समृद्धशाली परम्परा कें स्थापित करैत जन्मभूमिक प्रति समर्पण, वस्तुतः सांस्कृतिक समृद्धि कें सशक्त बनेवाक अद्वितीय योगदान थिक ।
हमरालोकनिक संस्कार ईश्वर प्रदत्त नैसर्गिक संस्कार थिक । विश्वक सर्वश्रेष्ठ देश भारतवर्ष मे उत्पन्न भऽ अपना आप कें भाग्यशाली तथा गौरवशाली अनुभव करैत छी । एहि हेतु हमरालोकनिक पावन कर्तव्य बनैत अछि जे जन्मभूमिक प्रति सदैव समर्पित भाव सँ सर्वस्व अर्पण करबाक हेतु सतत् तत्पर रहि एवं भारतीय संस्कृतिक अनमोल धरोहर कें हृदय सिंहासन पर अवस्थित कय समस्त देशवासीक प्रति स्नेह, करूणा, अपनत्व एवं कुटुम्ब-परिवार बुझि प्रेमपूर्वक तथा निश्छल भाव सँ श्रद्धा, स्नेह एवं श्रेष्ठ क प्रति आदरभाव रखैत भारतीय संस्कृतिक रक्षार्थ स्वयं कें समर्पित करी । इत्यलम् । जय श्री हरि ।


text:
रविवार, 18 फ़रवरी 2018
बिहार बोर्डक नव नियम जाहिसँ मैट्रिक परीक्षार्थी हेताह परेशान
पटना : बिहारमे शिक्षा-व्यवस्था कतेक धरि नीक छैक ई गप कतहु आ कउनो तरहेँ छूपल नहि अछि। खुलेआम चोरी, बच्चा राय सँ रूबी राय धरि नाम शिक्षाक क्षेत्रमे कतेक योगदान देलनि ई गप समूचा देश जनैत छैक। आब जखन 21 फरवरी सँ पूरा बिहारमे मैट्रिक केर परीक्षा होबय बला अछि आ एनामे बिहारबोर्ड कार्यालय समस्त परीक्षा देनिहार विद्यार्थी लेल एकटा नव कायदा लागू केलक अछि।
वार्षिक आ माध्यमिक परीक्षा 2018 केर सम्बन्धमे बिहार विद्यालय परीक्षा समिति ई निर्देश जारी केलनि अछि जे अहि परीक्षामे भाग लेनिहार छात्र-छात्राकेँ परीक्षाक दिन जूत्ता आ मौजाक जगह मात्र चप्पल पहिरकय आबै पड़तैक। अहि मादे आनंद किशोर (अध्यक्ष : बिहार विद्यालय परीक्षा समिति) कहलनि जे परीक्षामे जूत्ता आ मौजा नहि पहिरबाक मादे निर्देश बिहार राज्यमे आयोजित अलग-अलग प्रतियोगिता परीक्षामे पहिनहियों सँ लागू कएल जाएत रहल अछि जेकरा अहि बरिखसँ वार्षिक माध्यमिक परीक्षामे सेहो लागू करबाक विचार कएल गेलैक अछि।
समिति द्वारा अहि मादे सभ जिला शिक्षा पदाधिकारी, केंद्राधीक्षक, परीक्षार्थी आ अभिभावक लोकनि केँ निर्देश संगहि जानकारी कराओल जा रहल अछि। उल्लेखनीय अछि जे वार्षिक माध्यमिक परीक्षा, 2018 केर आयोजन एहिबेर राज्यक 1426 परीक्षा केंद्र पर दु-पालीमे 21 तारीखसँ 28 फरवरी धरि होयत जाहिमे 17 लाख 70 हजार परीक्षार्थी शामिल हेताह। अहि परीक्षाक वास्ते पटना जिलामे कुल 74 परीक्षा केंद्र बनाओल गेल अछि जाहिपर सेहो दु-पालीमे 82.50 हजार सँ बेसी विद्यार्थी भाग लेताह।
Labels: पटना


text:
मिथिलाक अंतिम स्वतंत्र राजा शिवसिंह क राजधानी समस्तीपुर आजादी स पूर्व मुगल आ अंग्रेज शासन क अधीन रहल। शिवसिंह क बाद इ इलाका बहुत दिन तक अनाथ रहल। बाद मे मुगल एकरा अपन अधीन केलक आ महेश ठाकुर क नेतृत्व मे तिरहुत सरकार क गठन भेल। मुदा जखन अंग्रेज सबस पहिने बंगाल पर जीत दर्ज केलक त तिरहुत सरकार अंग्रेजक अधीन भ गेल। 1857 क विद्रोह एहि इलाका मे देखार नहि भेल, कारण छल जे नेतृत्वकर्ता (तिरहुत सरकार लक्ष्मेश्वर सिंह)नाबालिग छलाह। मुदा गद्दी पर बैसलाक उपरांत युवा नेतृत्वकर्ता औद्योगिक क्रांति क सूत्रपात एहि ठाम स केलाह। आजादी क लड़ाई मे सेहो एहि इलाक क अहम योगदान रहल आ जमींदारी राज सबस पहिने एहि ठाम खत्म भेल। वामपंथ आ सरकारीकरण क नीति स ल कए उदारवाद क मनमोहनी नीति तक कोना समस्तीपुर मिथिलाक छवि आ भविष्य तय करैत रहल एहि पर गंभीर शोध क आवश्यकता अछि। एहन मे मुकुल सिंह झा क इ शोधपरक आलेख किछु जिज्ञासा कए जरूर शांत करैत अछि। —समदिया
उत्तर बिहार क औद्योगिक क्रांति आ औद्योगिक विनाश पर बहस बिना समस्तीपुर कए संभव नहि अछि। समस्तीपुर कहबा लेल दरभंगा प्रमंडलक एकटा जिला अछि, मुदा इ ओ जमीन अछि जे तमाम बाधाक बावजूद मिथिला मे औद्योगिक क्रांतिक सूत्रपात केलक। चाहे अंग्रेजी शासनक तिरहुत सरकार हुए बा भारतीय गणतंत्रक बिहार सरकार। जखन-जखन सरकारी नीति बदलल समस्तीपुर अपना कए ओहि नीतिक तहत बदलैत रहल। दरभंगा गजैट कहैत अछि जे समस्तीपुर जा धरि सरकारी नीति क संग अपना कए बदैलत रहल, विकास क अगुआ बनल रहल। मुदा जखन समस्तीपुर अपन इ प्रवृति बिसरि गेल, त आइ समस्तीपुर टा नहि पूरा मिथिला विकास स कोसो दूर भ गेल। एहन मे जा धरि समस्तीपुर अपना कए नहि बदलत ता धरि उम्मीद बेकार अछि जे मिथिला मे विकासक नव दुहारि खुलत।
इतिहासक पन्ना कहैत अछि जे उत्तर बिहार मे औद्योगिक क्रांति क सूत्रपात 19वीं शताब्दी क अंत मे भेल। इ मिथिला लेल मानव आ मशीन क बीच परिचय क काल छल। देश मे रेल माल आ बाजार क बीचक दूरी कम क रहल छल। देश मे रेल एलाक महज 20 साल बाद उत्तर बिहार मे रेलमार्ग क स्थापना सबसे पहिने समस्तीपुर मे भेल। मोहीउद्दीन नगर क सुल्तानपुर घाट स दलसिंहसराय होइत दरभंगा तक रेल पटरी बिछाउल गेल। तिरहुत स्टेट रेलवे इ रेल लाइन 1874 मे बिछेने छल। ओहि समय मे कोनो आन इलाका लेल इ एकटा सपना जेकां छल, मुदा समस्तीपुर वर्तमान स आगू भविष्य क बाट देख रहल छल। रेल पटरी बिछेबाक उद्देश्य अकालग्रस्त इलाका लेल खाद्य सामग्री सुगम रूप स पहुंचेबाक छल, मुदा स्थाई तौर पर 1875 मे दलसिंहसराय-समस्तीपुर-दरभंगा रेल लाइन क निर्माण क बाद इ माल आ बाजार क बीचक दूरी घटा देलक।
कोनो इलाका मे विकास लेल आधारभूत संरचना सबस जरूरी होइत अछि। एकर विकास सेहो समस्तीपुर मे सबस पहिने भेल। 1881 मे तिरहुत स्टेट रेलवे अपन रेल डिब्बा आ इंजन क रखरखाव आ मरम्मत लेल एहि ठाम रेलवे यांत्रिक कारखाना क स्थापना केलक।
दोसर विश्वयुद्ध क उपरांत उद्योग लेल बनल नव नीति क लाभ उठेनिहार इलाका मे समस्तीपुर सबस आगू रहल। खास क चीनी आ जूट उद्योग कए भेटल छूट क इ खूब फायदा लेलक आ एहि ठाम एहि दूनू उद्योग क स्थापना भेल। देश कए चीनी क मामला मे आत्मनिर्भर करबा मे एहि इलाका क महत्वपूर्ण योगदान अछि।
टूकड़ा टूकड़ा में लिखल गेल इतिहास स पता चलैत अछि जे मिथिला मे उद्योग क स्थापना क माहौल कहियो सुगम नहि रहल। एहि ठाम औद्योगिक क्रांति लेल दिमाग स बेसी भावना काज केलक। ताहि लेल फायदा स बेसी आत्मसंतोष आ माहौल तैयार करबाक उद्देश्य स दरभंगा राजघराना समस्तीपुर अनुमंडल क मुक्तापुर मे रामेश्वर जूट मिल क स्थापना केलक। माहौल नहि बनल या फायदा नहि भेल इ नहि कहल जा सकैत अछि, किया त एकर बाद दलसिंहसराय मे सिगरेट फैक्ट्री, समस्तीपुर आ हसनपुर मे चीनी मिल आ पूसा मे कृषि अनुसंधान केंद्र क स्थापना एहि क्षेत्र मे क महत्व कए स्वत: प्रमाणित करैत गेल। प्राकृतिक संसाधन आ मजदूर क उपलब्धता क संग पूंजी सेहो पहिने एहि इलाका कए आसानी स उपलब्ध छल। आजादीक उपरांत जमींदारी उन्मूलन सबस पहिने बिहार मे भेल, जेकर फायदा समस्तीपुर सबस पहिने उठेलक। डा कामेश्वर सिंह कए जमींदार स उद्योगपति बनबा मे समस्तीपुर मे कैल गेल निवेश महत्वपूर्ण भूमिका निभेलक। डा कामेश्वर सिंह जखन अपन निवेशक केंद्र समस्तीपुर कए बनेलथि त आन पूंजीपति सेहो एहि ठाम लेल आकर्षित भेल। जिला मुख्यालय स करीब तीन किलोमीटर दूर जितवारपुर (हसनपुर) मे स्थापित ठाकुर पेपर मिल एकर एकटा उदाहरण अछि। जमींदारी उन्मूलनक तत्काल बाद 1957 मे एहि मिल क स्थापना भेल छल। केंद्र आ बिहार सरकार जखन उद्योग क स्थापना लेल जगह क चयन शुरू केलक त सबस पहिल जमीन समस्तीपुर आ बेगूसराय क बीच बरौनी मे ताकल गेल आ ओहि ठाम सार्वजनिक उद्यम तेलशोधक कारखाना, थर्मल आ उर्वरक कारखानाक स्थापना भेल। निजी निवेशक लेल सेहो इ जमीन प्राथमिकता सूची मे रहल। 1960 मे एहि ठाम 32 करोड़ क लागत स ग्रेफाइट फैक्ट्री आ 8 करोड़ क लागत स आॅटो मोबाइल्स स्पेयर्स फैक्ट्री लगेबा लेल लगभग 50 एकड़ भूमि हरपुर एलौथ मे अर्जित कैल गेल। मुदा एक दिस जतए निजी निवेश जमीन पर उतरबा लेल तैयार भ रहल छल, त दोसर दिस वामपंथ उद्योगनीति कए प्रभावित करबा मे सफल भ रहल छल।
1975 मे मिथिला क सबस पैघ नेता ललित नारायण मिश्र क हत्या समस्तीपुर मे क देल गेल। ललित बाबू क हत्या क बाद समस्तीपुर नहि बल्कि पूरा मिथिलाक चालि आ चरित्र दूनू बदलि गेल। जेपी आंदोलनक बाद देश मे लागल आपातकाल कए वामपंथी दल समर्थन देलक जेकर बदला मे तत्कालीन कांग्रेस सरकार अपन आर्थिक नीति मे बदलाव केलक। सरकारी नीतिक संग समस्तीपुर एक बेर फेर अपना कए बदलि लेलक। निजी कारखाना क अधिग्रहण क शुरुआत एहि ठामक कारखाना स भेल। अगर आंकड़ा पर गौर करि त देशक कोनो इलाका मे निजी कारखाना क एहि प्रकार स अधिग्रहण नहि भेल जेना मिथिला मे कैल गेल। वाम क गढ बंगाल तक मे बिड़ला क जूट मिल क अधिग्रहण नहि भेल, मुदा समस्तीपुर मे जूट समेत सबटा मिल सरकार क हाथ मे चल गेल। दस्तावेज कहैत अछि जे वामपंथ क प्रभाव आ अधिग्रहण स पूर्व समस्तीपुरक अधिकतर कारखाना फायदा मे चलि रहल छल। स्थानीय लोक कए रोजगार उपलब्ध करेबा मे इ उद्योग सब मददगार साबित भ रहल छल, मुदा सरकारीकरण आ यूनियनबाजी एक-एक क सबटा मिल में जे ताला लटकेलक ओ आइ धरि नहि खोलल जा सकल अछि।
वामपंथ आ सरकारीकरण क नीति केवल समस्तीपुर मे नहि पूरा देश मे असफल रहल। देशक आर्थिक हालत खराब भ गेल। विकास दर जमीन पर आबि गेल। एहन मे नरसिंहराव सरकार उदारवाद अपना देशक बाजार खोलि देलथि आ एक बेर फेर निजी निवेशक युग शुरू भ गेल। विनिवेशक युग मे कईटा कारखाना निजी हाथ में सौंप देल गेल आ बंद मशीन जंग लगवा स पूर्व निजी प्रबंधन मे अपना कए पूणर्जिवित क लेलक, मुदा समस्तीपुर मे एहन नहि भ सकल। पिछला सवा सौ साल मे पहिल बेर समस्तीपुर सरकारी नीतिक संग अपना कए नहि बदललक आ बदलावक फायदा नहि उठा सकल। कारण रहल जे 70 क दशक मे भेल बदलाव आन बेर स भिन्न छल। संपूर्ण क्रांति आ सामाजिक न्याय क बीच आर्थिक विकास स्थानीय नेतृत्वक प्राथमिकता सूची स हटैत गेल। जेकर प्रभाव रहल जे जतए आन इलाका मे बंद मिल क प्रबंधन निजी उद्यमी क हाथ सौंपल जा रहल छल, ओतहि समस्तीपुर मे तत्कालीन सरकार क प्रभावशाली लोक बंद मिल कए जाति आ वर्ग क निशानी मानि ओकर कलपुर्जा कबाडी क हाथ स बेचबा लेल प्रयासरत रहलाह। मिलक जमीन पर अतिक्रमण क छूट द देल गेल। ग्रेफाइट फैक्ट्री आ आॅटो मोबाइल्स स्पेयर्स फैक्ट्री क लगभग 50 एकड़ भूमि दरभंगा औद्योगिक विकास प्राधिकरण कए सौंप देल गेल। बाद मे प्राधिकरण इ जमीन खंड-खंड मे छोट-छोट ईकाई जेना फोम प्रोडक्ट्स, सीमेंट ह्यूम पाइप फैक्ट्री, प्रिंटिंग प्रेस आ इलेक्ट्रिक स्पेयर्स कारखाना आदि कए सौंप देलक, मुदा सबटा एक-एक क बंद भ गेल। समस्तीपुर चीनी मिल कई साल स बंद अछि।
देखल जाए त समस्तीपुर मे कहियो नेतृत्व कमजोर नहि रहल। जमींदारी युग मे कामेश्वर सिंह सबस प्रभावशाही जमींदार छलाह जे अपन प्रभाव क प्रयोग एहि इलाका मे औद्योगिक क्रांति करबा लेल खूब केलथि। आजादीक उपरांत सेहो एकटा सांसद क रूप मे ओ एहि ठाम निजी उद्यमी कए प्रोत्साहित आ संरक्षण देबा मे लागल रहलाह। हुनक निधनक बाद ललित नारायण मिश्र आ कर्पूरी ठाकुर एहि इलाका क विकास मे लागल रहलाह। वाम धारा आ सरकारीकरणक युग मे सेहो एहि इलाका मे नेतृत्व संकट नहि रहल, जेकर प्रमाण अछि जे मिलअधिग्रहणक कोनो राजनीतिक विरोध नहि भेल। आपातकालक उपरांत बिहार मे बनल पहिल गैर कांग्रेसी सरकारक मुखिया कर्पूरी ठाकुर जरूर भेलाह, मुदा हुनक प्राथमिकता मे उद्योग नहि छल, दोसर जे हुनका समय सेहो कम भेटल।
90 क दशक मे जखन देश मे उदारवाद आयल तखन जरूर समस्तीपुर कए नेतृत्व क पहिल बेर अभाव खटकल। दरअसल 90 क दशक मे समस्तीपुर पूर्व जेका अपना कए सरकारी नीति क संग नहि बदलि सकल। समय रहैत मिलक विनिवेश नहि भ सकल मिल जर्जर होइत गेल। मशीनक जंग एतबा मोट होइत गेल जे आइ ओकरा फेर स चालू करब असंभव भ चुकल अछि।
स्थानीय नेता क प्राथमिकता सूची मे आर्थिक विकास नहि रहबाक कारण उदारवाद क रेल समस्तीपुर सबस पाछु पहुंचल। पिछला सवा सौ साल मे कोनो सरकारी नीतिक रेल एतबा देरी स समस्तीपुर नहि पहुंचल छल। पूरा देश जखन उदारवाद क फायदा उठा लेलक तखन समस्तीपुर एकर नफा-नुकसान बुझबा मे लागल अछि। नीतीश कुमार क सरकार काफी प्रयासरत अछि, मुदा इलाका क राजनीतिज्ञ क कमजोर इच्छाशक्ति आइ सबस पैघ बाधा बनि गेल अछि। कहबा लेल आइ जिला क दसटा विधानसभा क्षेत्र मे स आठटा पर जद-यू आ भाजपा क कब्जा अछि, जखनकि दूटा पर राजद क कब्जा अछि। जिला क दूनू लोकसभा सीट पर जद-यू क कब्जा अछि। बिहार विधान परिषद मे सेहो एहि जिला क दूटा प्रतिनिधि छथि। एकटा राजद स आ दोसर जद-यू स।
सरायरंजन विधानसभा क्षेत्र स जद-यू क टिकट पर चुनाव जीतनिहार वर्तमान जल संसाधन मंत्री विजय कुमार चौधरी कहबा लेल राज्य क प्रभावशाली मंत्री छथि मुदा समस्तीपुर कए हिनका स कोनो प्रकारक फायदा नहि भेटल। भूतपूर्व मुख्यमंत्री स्वर्गीय कपूर्री ठाकुर क पुत्र रामनाथ ठाकुर दस साल तक समस्तीपुर विधानसभा क्षेत्र क प्रतिनिधित्व केलथि। एक बेर ओ बिहार विधान परिषद क सदस्य सेहो भेलाह। लालू प्रसाद यादव क सरकार मे ओ उद्योग राज्य मंत्री सेहो भेलथि आ नीतीश कुमार क सरकार मे राजस्व आ भूमि सुधार मंत्री, विधि, सूचना आ जनसंपर्क मंत्री क कुर्सी पर पांच साल तक विराजमान रहलाह, मुदा ठाकुर समस्तीपुर क औद्योगिक विकास लेल नहि त कहियो चिंतित भेलाह आ नहि त कहियो जनता हुनका स एहन अपेक्षा केलक। उद्योग मंत्री रहैत ओ नहि त मोहनपुर मे गे्रफाइट कारखाना खुलबा सकलाह आ नहिये समस्तीपुर चीनी मिल आ ठाकुर पेपर मिल चालू करबा लेल कोनो प्रयास केलथि। वर्तमान उद्योगमंत्री रेणु कुशवाहा एहि जिलाक प्रभारी मंत्री छथि, मुदा हुनक जिलाक प्रति इच्छाशक्ति देख एकरा दुर्भाग्य कही त गलत नहि होएत। स्थानीय नेतृत्व क इच्छाशक्ति क अभाव स राज्यटा नहि केंद्र सेहो एहि इलाका संग व्यवहार बदलि लेलक अछि। आजादी स पूर्व स्थापित रेल कारखाना कए देखनिहार आइ कियो नहि अछि। एहि ठाम क पुरान कारखाना मे आब कोनो डिब्बा आ इंजन क मरम्मत क काज नहि होइत अछि। जखनकि पहिने एमजी क इंजन आ वैगन क मरम्मत (पीओएच) होइत छल। एखन ओना वर्तमान बड़ी लाइन क बाक्सन-एचएल वैगन क निर्माण भ रहल अछि, मुदा ओ सेहो स्पेयर पार्ट्स क अभाव मे बाधित होइत रहैत अछि। सवाल अछि जाहि ठाम सबस पहिने आधारभूत संरचनाक विकास भेल आखिर आइ किया आ कोना ओ आधारभूत संरचनाक अभाव झेल रहल अछि।
सवाल एक बेर फेर यैह उठैत अछि जे समस्तीपुर केना बदलत। प्राकृतिक संसाधन आ मजदूर क उपलब्धता त एखनो जिला मे पहिने जेकां अछि, पहिने जेकां नहि अछि त डा कामेश्वर सिंह सन पूंजी आ नेतृत्वकर्ता जे अपने टा निवेश नहि करैत छल, बल्कि आन उद्यमी कए सेहो एहि इलाका मे निवेश करबा लेल प्रोत्साहित कैरत छल। आजुक नेतृत्वकर्ता डा कामेश्वर सिंह जेकां पूंजी निवेश त नहि क सकैत छथि मुदा हुनका जेकां आन उद्यमी कए एहि इलाका मे निवेश करबा लेल प्रोत्साहित त क सकैत छथि। की एतबो काज क उम्मीद आजुक नेतृत्वकर्ता स नहि कैल जा सकैत अछि। किया त जा धरि समस्तीपुर अपना कए नहि बदलत ता धरि उम्मीद बेकार अछि जे मिथिला मे विकासक नव दुहारि खुलत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
साम्भर
साम्भर (तमिल: சாம்பார, कन्नड: ಸಾಂಬಾರು, मलयालम: സാമ്പാർ, तेलुगु: సాంబారు), दक्षिण भारतीय खानाक एक मूल व्यञ्जन छी, जे पुरे द्रविड़ क्षेत्रमे एक छी । एकर अलावा श्रीलंकाक खानामे सेहो खुब प्रचलित अछि । ई अरहरक दालिसँ बनैत अछि ।
साम्भर मूलत: अरहर (तुवर) दालिसँ बनैत अछि, जाहिमे विभिन्न सब्जिसभ सेहो रहैत अछि आ साथे इमली सेहो होइत अछि । साम्भर दक्षिण भारतक अभिन्न पहिचान छी । एहि ठामक सामान्य खाना साम्बर-चावल होइत अछि। एकर वाहेक साम्बर इडली, साम्बर डोसा, साम्बर उत्तपम, इत्यादि हरेक व्यञ्जनक साथी छी ।